text:
भारतक सबस युवा सांसद, संविधान सभाक सदस्य आ मिथिलाक आखरी महाराजा डॉ सर कामेश्वर सिंह क आइ 101म जन्मदिन छी। 14 आ कंपनीक मालिक महाराज कामेश्वर सिंह भारत पहिल जमींदार छलाह, जे 1932 मे भारत मे लोकतंत्रक आहट सुनि अपना कए जमींदार स उद्योगपति क रूप मे बदलबाक प्रयास शुरू केलथि। ओ राउंड टेबुल कान्फ्रेंस मे कहने छलाह जे भारत आजादीक दुहारि पर ठार अछि आ आहि ठाम जमींदारी अंतिम सांस ल रहल अछि। एहन दूरदृष्टिï वाला नेता कए आइ सब बिसरी गेल। दान लेनिहार कांग्रेस आ वाम दल सेहो। हुनकर जमीन पर बसल कामेश्वर सिंह संस्कृत विश्वविद्यालय आ मिथिला विश्वविद्यालय संग-संग दरभंगाक आम लोक। जखन कि महाराजक बाद दरभंगा विकास आगू नहि बल्कि पाछु दिस विदा भेल अछि।
सांसद बनबाकन्यूनतम आयु ( 24 साल ) स जीवन क आखरि क्षण (1962) तक सांसद रहबाक बावजूद राजनीतिक तौर पर बिहार सरकार हुनका अछूत मानलक। एहि कारण स आइ धरि हुनकर नाम पर एकटा सड़कक नाम तक नहि राखल गेल अछि। एतबा धरि जे हुनकर जमीन पर स्थापित दू-दू टा विश्वविद्यालय भेलाक बावजूद हुनकर प्रतिमा लेल निर्धारित स्थान आइ धरि खाली अछि। ओना 1987 स हुनकर जयंती क अवसर पर मिथिला विश्वविद्यालय मे अवकाश होइत अछि। राजनीतिक वारिस नहि रहलाह स जे कांग्रेस राजेंद्र प्रसाद कए दरकिनार करि सकैत अछि, एहन मे त महाराजक क कोनो वारिसो नहि छल त हुनकर संस्मरण करबाक उम्मीद कोना भ सकैत अछि। ओना दरभंगाक आम लोक सेहो आइ कहि रहल छथि- हम सब बिसरी गेलहुं महाराज!


c: text/html

text:
ज्योत्सना मिश्रा
पटना । जातिक बंधन तोड़ि कए एक-दोसर के होबय क जिद क गप कयल जाय त बिहारक दरभंगा जिला सबसँ ऊपर अछि। राज्य में दू वित्तीय वर्षक आंकड़ा एकर गवाही द रहल अछि। वर्ष 2018-19 मे दरभंगामे एक्को टा ऐहन जोड़ी सामने नहि आयल छल, जेकि अंतरजातीय विवाह में दिलचस्पी लेने होय मुदा 2019-20 में ई संख्या बढ़ि कय सीधा 27 भय गेल। ई बिहारक 38 जिला में सबसँ बेसी अछि। ध्यान देबयवला बात अछि जे कि पटना में इ प्रवृत्ति घटि गेल अछि। पटना में 2018-19 में 21 जोड़ा अंतरजातीय विवाह कयलक, लेकिन 2019-20 में ई संख्या घटिकय 16 भय गेल।
एक साल में बिहार में दुगुना भय गेल संख्या
अंतरजातीय विवाह के चलन बिहार में बहुत तेजी सँ बढ़ि रहल अछि। एक वर्षक भीतर ऐहन जोड़ी के संख्या दुगना भय गेल अछि , जे अंतरजातीय विवाह कयलन्हि। वर्ष 2018-19 मे बिहार में ऐहन 128 लोग छलथि, जे अंतरजातीय विवाह कयलनि। वर्ष 2019-20 में इ संख्या बढ़कर 263 भय गेल अछि। बिहार में ऐहन जिलाक संख्या काफी अछि जतय अंतरजातीय विवाह करय वला युवाक संख्या बढ़ि रहल अछि। 2018-19 से 2019-20 के आंकडा के विश्लेषण सँ इ बात सामने आयल अछि। वैशाली में एक सालक भीतर संख्या तीन सँ बढ़िकय 14 भय गेल। सुपौल में शून्य सँ 12, सिवान में दू सँ सात, सीतामढ़ी में पांच सँ नौ, सारण में एक सँ छह, पूर्वी चंपारण में शून्य सँ छह, नवादा में शून्य सँ दू, मधुबनी में दु सँ 11, कैमूर में शून्य सँ नौ, गया में दु सँ 12, बेगूसराय में शून्य सँ 10, भागलपुर में सात सँ 26 तथा नालंदा में संख्या शून्य सँ 12 भय गेल।
किछ जगह घटलय अंतरजातीय विवाह क मामला
पटना सहित बहुत जिला ऐहनो अछि जतय अंतरजातीय विवाह के मामला घटल अछि। मुजफ्फरपुर में 2018-19 में 22 अंतरजातीय विवाह भेल छल, जकि 2019-20 में घटि क पांच भय गेल । पश्चिम चंपारण में 10 सँ आठ आ बक्सर में सात सँ पांच भय गेल अछि। अरवल, गोपालगंज आ खगडिय़ा ऐहन जिला में प्रसिद्ध अहि, जतय दू साल में एक्को टा अंतरजातीय विवाह नहि भेल।

robotstxt: allowed

filter: keep


text:
भोपाल
निर्देशाङ्क: २३°१६′N ७७°२४′E / २३.२७°N ७७.४°E
भोपाल भारत देशमे मध्य प्रदेश [[राज्य]क राजधानी छी आर भोपाल ज़िला कs प्रशासनिक मुख्यालय सेहो छी। भोपालक झीलसभ कs नगरी सेहो कहल जाइत अछि कियाकी अही ठाम बहुतो छोट-बड ताल अछि। ई शहर अचानक सुर्ख़िमे तब आएल जब १९८४मे अमरीकी कम्पनी यूनियन कार्बाइडसं मिथाइल आइसोसाइनेट गैसके रिसावसं लगभग बीस हजार लोग मारल गेल छल। भोपाल गैस कांड कs कुप्रभाव आई तक वायु प्रदूषण, भूमि प्रदूषण, जल प्रदूषणके अलावा जैविक विकलांगता एवं अन्य रूपसभमे आई तक सेहो जारी छै। अही वजहसं भोपाल शहर बहुतो आंदोलनसभक केन्द्र छी।
इतिहास[सम्पादन करी]
भोपाल प्राचीन नाम भूपाल छी भूपाल, भू-पाल भू = भूमि, पाल=दूध। एक दोसर मत ई अछि कि ई शहर कs नाम एकटा अन्य राजा भूपाल आ (भोजपाल)के नाम पर पड़ल।
भौगोलिक स्थिति[सम्पादन करी]
भोपाल भारतके मध्य भागमे स्थित अछि आ एकर निर्देशांक २३.२७º उ. एवं ७७.४º पू. छै। ई विंध्य पर्वत श्रृंखलाके पूर्वमे छैक। भोपाल एक पहाड़ी इलाका पर स्थित अछि किंतु एकर तापमान अधिकतर गर्म रहैत अछि। एकर भू-भाग ऊँच-नीच अछि एवं एकर दायरामे बहुतो छोट पहाड़ अछि।
पर्यटन[सम्पादन करी]
अही ठामक छोट तलाब, बडका तलाब, भीम बैठका, अभ्यारण्य तथा भारत भवन देखs योग्य अछि| भोपालके नजदीक स्थित सांचीक स्तूप सेहो पर्यटकसभके आकर्षणक केन्द्र छी। भोपालसं लगभग २८ किलोमीटर दूर स्थित भोजपुर मन्दिर एक एतिहासिक दर्शनिय स्थल छी।
- लक्ष्मीनारायण मंदिर, भोपाल
- भोजपुर
- मोती मस्जिद, भोपाल
- ताज-उल-मस्जिद, भोपाल
- शौकत महल, भोपाल और सदर मंजिल, भोपाल
- गोहर महल, भोपाल
- पुरातात्विक संग्रहालय, भोपाल
- इंदिरा गांधी राष्ट्रीय मानव संग्रहालय
- भीमबेटका गुफाएं
आवागमन[सम्पादन करी]
- वायु मार्ग
- रेल मार्ग
- सडक मार्ग
सांची, इंदौर,उज्जैन, खजुराहो, पंचमढी, जबलपुर आदि शहरसभसं आसानीसं सडक मार्ग होइत भोपाल पहुंचल जा सकैत अछि। मध्यप्रदेश आर पडोसी राज्यसभके अनेक शहरसभसं भोपालके लेल नियमित बससभ चलैत अछि।
चित्र दीर्घा[सम्पादन करी]
जनसंख्या[सम्पादन करी]
भोपाल शहरक कुल जनसंख्या (२०११ की जनगणनाके अनुसार) कुल १७,९५,६४८ छै। भोपाल जिला कs कुल जनसंख्या २३,६८,१४५ अछि। जहिमे करीब ५६% हिन्दू, ४०% मुस्लिम छै। पुरुषसभक संख्या १२,३९,३७८ तथा महिलासभक संख्या ११,२८,७६७ छै। कुल साक्षरता ८२.२६% (पुरुष: ८७.४४%, महिला: ७६.५७%)।
जनप्रतिनिधि[सम्पादन करी]
लोक सभा
- भोपाल - श्री आलोक सन्जर (भाजपा)
विधान सभा
- बेरासिया - श्री विष्णु खत्री (भाजपा)
- भोपाल उत्तर - श्री आरिफ़ अकी़ल (काँग्रेस)
- नरेला - श्री विश्वास सारंग (भाजपा)
- भोपाल द॰पू॰ - श्री उमा शंकर गुप्ता (भाजपा)
- भोपाल मध्य - श्री सुरेन्द्र नाथ सिंह (भाजपा)
- गोविन्दपुरा - श्री बाबूलाल गौर (भाजपा)
- हुज़ुर - श्री रामेश्वर शर्मा (भाजपा)
महत्वपूर्ण व्यक्तिसभ[सम्पादन करी]
- संभागायुक्त---श्री एसबी सिंह
- उपायुक्त - श्रीमती उर्मिल मिश्र
- उपायुक्त राजस्व - श्रीमती उर्मिला सुरेन्द्र शुक्ला
- उपायुक्त विकास - श्री सी एल डोडियार
- कलेक्टर---- निशांत वरवडे
- सहायक जिलाधीश - श्रीमती शिल्पा
- आयुक्त नगर निगम - श्रीमती छवि भारद्वाज
बाह्य जडीसभ[सम्पादन करी]


text:
राम बाबू झा
नयी दिल्ली । “मैथिल पत्रकार ग्रुप” द्वारा दिल्लीक प्रेस क्लब ऑफ इंडिया” कें परिसरमे दोसर #मिथिला_आम_महोत्सव कार्यक्रमकें गरिमामय समापन भेल। कार्यक्रमकें केर मुख्य अतिथि कीर्ति झा आजाद (सांसद दरिभंगा), प्रणव झा (कोंग्रेस नेता), विनय कुमार (महासचिव, प्रेस क्लब), संतोष ठाकुर (अध्यक्ष, मैथिल पत्रकार ग्रुप), मदन झा आओर गीता श्री (उपाध्यक्ष), श्याम सहाय (वरिष्ठ पत्रकार लोकसभा टीवी संपादक), रौशन झा (नव भारत टाइम्स), ईश्वर झा (स्टेट्समैन), मनीष ठाकुर पत्रकार सँग अतिथि विजय चन्द्र झा (अखिल भारतीय मिथिला संघ, अध्यक्ष) आ महासचिव विद्यानन्द ठाकुर संगहि संजीव सिन्हा (कार्यकारिणी सदस्य आ कमल संदेश केर सह-संपादक) संगहि सेओ सँ बेसी पत्रकार सभक सहभागिता छल।
कार्यक्रमकें विधिवत शुरुआत अध्यक्षीय उद्बोधन सँ शुरू भेल। ओ आजुक कार्यक्रमकें उद्देशय पर चर्च कएलाह। फेर बारी बारी सँ मुख्य अतिथि कीर्ति आजाद, प्रणव झा आमक महोत्सव आ एकर उद्देश्य पर अपन अपन बात रखलाह। एकर मूल उद्देश्य यएह निकलि कS बाहर आएल जे मिथिलाक आम जे वास्तवमे अद्वितीय अछि। सैकड़ो प्रकारक मिठास सँ भरल पुरल रहितहुँ ओकर प्रचार प्रसार नहि होयत अछि जकर नोकसान हमरा सभकेँ भोग’ पड़ैए। मुम्बई केर अल्फांसो सँ नीक किस्म केर हमर सभक मालदह अछि जकरा उत्तर प्रदेशक लोक लँगड़ा कहैत छैक। जँ एकर नीक जकाँ मीडिया मे चर्च कएल जाए त ओ एकदिन दुनियामे सर्वोच्च स्थान पर आबि सकैए। उद्देध्य यएह आम पर चर्च करु, खूब खाऊ आ ओकर गुण गाउ।
दिल्लीमे अहि आम महोत्सव केर एक गोट खास गप्प ई छल जे आम टटका टटकी गामसँ मंगाओल गेल छल। प्रवासी लोकनिक लेल त’ वास्तवमे अद्भुत आनन्दक गप्प बुझु। आम खएबाक काल जे लोकक चेहरा छल से देखि ओकर उत्साहक सिमान जानि सकैत छी। बरियाती जकाँ ई लीय त’ ओ लीय, हमरा सनक लोक खएला पिलाक बादो पच्चीस गोट देख लेलक तखन सोचि सकैत छी जे केहन माहौल छलैए।
मिथिला आम महोत्सव वास्तवमे प्रवासी मैथिली मिलन समारोह छल। अंतर्मन सँ सभ गदगद छल। प्रवासी मैथिलकें अहि तरहक आयोजन गाम घरसँ दूर रहितहुँ गामक आभास करा दैत अछि। मैथिल पत्रकार ग्रुप वास्तवमे अहि आयोजन लेल धन्यवादकें पात्र छथि। हुनकर जतेक प्रसंशा करि से कम होयत।


text:
विकिपिडिया:नव प्रयोक्तासभ के स्वागत
विकिपिडिया एक मुक्त विश्वकोश छी जे विश्वभर के योगदानकर्ता सभ द्वारा बहुत रास भाषा सभ में लिखल जा रहल अछि । इ जालस्थल एक विकि छी जेकर अर्थ छी कि कोइ गोटे - अहूँ - कोनो भी लेख के वद्लु जडी (जे सभ लेख सभ मे देखाएल गेल अछि मात्र किछु संरक्षित पन्ना सभ के छोएड)के क्लिक कएर अहूँ बदएल सकएत छी।
विकिपिडिया में भ्रमण[सम्पादन करी]
मैथिली विकिपिडिया में भ्रमण करए के लेल मुख्य पन्ना पर जाउ, कोनो एक विषय मे खोजु जए मे अहाँ के रुची अछि, और खोजबीन करनाए प्रारम्भ करू । सभ एक पन्ना के सँग एक खोज डिब्बा सहो अछि।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 3 मार्च 2012
गजल-२७
अहाँक हाथे ओहि दिन हम वरक धरबै
लाली सेनुर टुकली श्रृंगार हमर सबटा
अहाँ बिनु एकरा हम कोनो सरक धरबै
एही जीबन में सिनेहिया अहाँ नहि भेटबै
जिबते जीबैत हम तs बुझु नरक धरबै
अहाँ हमर जिबनक पूर्निमाक इजोरिया
अहीं हमर मोन में इजोत भोरक धरबै
अहाँ आब त फूसीयो सँ आबियो घर जाउ यौ
मनु कखनो त कनिको कोनो सरक धरबै
***जगदानन्द झा 'मनु'


text:
नवका- पुरनका लेख सर्च करु...
मिथिला महोत्सव मे केजी सुरेश जीक घोषणा- बिहार के मोतिहारी मे खुलत IIMC
दिल्ली मे शनिदिन भेल मिथिला महोत्सव आओर मिथिला लिटरेचर फेस्टिवल मे भारतीय जन संचार संस्थान (IIMC) के महानिदेशक केजी सुरेश जी घोषणा करलखिन्ह जे जल्दीए बिहार के मोतिहारी मे IIMC के सेंटर खोलल जाएत. एहि सं आब पत्रकारिता के विश्वस्तरीय पढ़ाई केर लेल बिहार सं बाहर
जाय के जरूरत नहि पड़त. IIMC पत्रकारिता के विश्व के एकटा जानल-मानल संस्थान अछि. भारत सरकार के सूचना आओर प्रसारण मंत्रालय के अंतर्गत ई एकटा स्वायत्त संस्थान अछि. एकर सेंटर बिहार मे खुलनाय एकटा पैघ बात अछि। सुरेश जी एकरे संग IIMC मिथिला, मैथिली आओर मिथिलांचल मे शोध, स्टडी लेल कार्यक्रम आ मैथिली वेबसाइट, अखबार आओर यू-ट्यूब चैनल लेल शॉर्ट टर्म कोर्स सेहो शुरू करत.
दिल्ली के प्रेस क्लब ऑफ इंडिया परिसर मे मैथिली पत्रकार ग्रुप के तरफ सं भेल एहि कार्यक्रम मे कइटा राजनेता सेहो शाामिल भेलाह. एहि मे मिथिला-मैथिली के प्रसार-प्रसार आओर विकास पर चर्चा भेल. चर्चा के दौरान कई तरहक सुझाव सेहो मिलल. दिल्ली सरकार के तरह सं आम आदमी पार्टी के दिलीप पांडेय घोषणा करलखिन्ह जे दिल्ली के सरकारी स्कूल मे छठमा सं बारहमा तक मैथिली मे पढ़ाई शुरू कएल जाएत.
प्रेस क्लब मे कार्यक्रम के सफल आयोजन आओर संचालन लेल संतोष ठाकुर जी, मदन झा जी, रौशन झा जी, प्रकाश झा जी, मुकुंद बिहारी जी, ईश्वर नाथ झा जी, सुमन चौधरी जी, दीपक जी, गोविंद जी, कुणाल जी नरेन्द्र नाथ जी, सुजीत ठाकुर जी, संजीव सिन्हा जी सभ के विशेष रूप सं धन्यवाद.
देखु फोटो-
जाय के जरूरत नहि पड़त. IIMC पत्रकारिता के विश्व के एकटा जानल-मानल संस्थान अछि. भारत सरकार के सूचना आओर प्रसारण मंत्रालय के अंतर्गत ई एकटा स्वायत्त संस्थान अछि. एकर सेंटर बिहार मे खुलनाय एकटा पैघ बात अछि। सुरेश जी एकरे संग IIMC मिथिला, मैथिली आओर मिथिलांचल मे शोध, स्टडी लेल कार्यक्रम आ मैथिली वेबसाइट, अखबार आओर यू-ट्यूब चैनल लेल शॉर्ट टर्म कोर्स सेहो शुरू करत.
दिल्ली के प्रेस क्लब ऑफ इंडिया परिसर मे मैथिली पत्रकार ग्रुप के तरफ सं भेल एहि कार्यक्रम मे कइटा राजनेता सेहो शाामिल भेलाह. एहि मे मिथिला-मैथिली के प्रसार-प्रसार आओर विकास पर चर्चा भेल. चर्चा के दौरान कई तरहक सुझाव सेहो मिलल. दिल्ली सरकार के तरह सं आम आदमी पार्टी के दिलीप पांडेय घोषणा करलखिन्ह जे दिल्ली के सरकारी स्कूल मे छठमा सं बारहमा तक मैथिली मे पढ़ाई शुरू कएल जाएत.
प्रेस क्लब मे कार्यक्रम के सफल आयोजन आओर संचालन लेल संतोष ठाकुर जी, मदन झा जी, रौशन झा जी, प्रकाश झा जी, मुकुंद बिहारी जी, ईश्वर नाथ झा जी, सुमन चौधरी जी, दीपक जी, गोविंद जी, कुणाल जी नरेन्द्र नाथ जी, सुजीत ठाकुर जी, संजीव सिन्हा जी सभ के विशेष रूप सं धन्यवाद.
देखु फोटो-
सदस्यता लें टिप्पणियाँ भेजें (Atom)


text:
समर्पित मैथिली सेनानी लूटन ठाकुर नहि रहलाह. कलकत्ताक उल्टाडांगामे स्थित नॉर्थ सिटी अस्पतालमे हुनक निधन 27 जनवरीकें चारि बजे भोरमे भए गेलनि. ओना मिथिलाक परम्परानुसार हुनक अवसान 26 जनवरीकें मानल जाएत.
लूटन ठाकुरक जन्म 13 जनवरी 1929कें भेल रहनि. मस्सा (दड़िभंगा)क निवासी लूटनजी गाम आ कमतौलमे विद्यालयी शिक्षा ग्रहण केलनि. तत्पश्चात कलकत्ताक बंगवासी कॉलेजसं स्नातक तथा कलकत्ता विश्वविद्यालयसं एमए एवं बीएड केलनि.
शिक्षा ग्रहण केलाक बाद लूटन बाबू जजुआर (मुजफ्फरपुर), साहपुर हाईस्कूल (गामहि लग) तथा गयामे अध्यापन करओलनि. पछाति, कलकत्ता आबि गेलाह. एहि ठाम ओ प्रसिद्ध डान बास्को स्कूल (लिलुआ, हावड़ा)मे शिक्षक बनलाह तथा ओतहिसं अवकाश ग्रहण केलनि.
एकटा पत्रकारक रूपमे लूटन बाबू 'दैनिक विश्वमित्र' (हिन्दी) आ 'मिथिला समाद; (मैथिली दैनिक)सं सेहो किछु दिन जुड़ल छलाह. किन्तु लूटन बाबू प्रसिद्ध छलाह प्रगतिशील विचार आ क्रियाकलाप, मैथिली सेनानी तथा प्रवासक भेंट (मासिक)क संस्थापक, प्रकाशक ओ संपादकक रूपें.
लूटन बाबू साम्यवादी आन्दोलनसं जुड़ल छलाह. एकर कतेको अगुआ नेता सभसं हुनक निरंतर संपर्क रहैत छलनि. मिथिला समाजक दलित-उपेक्षित वर्गक अवस्थासं दुखी लूटन ठाकुर निम्नवर्गक उत्थानक पक्षधर छलाह. ओ स्थानीय मुखियाक अत्याचारक विरोधमे सफल लड़ाइ लड़ने रहथि.
लूटन ठाकुर एकटा आओर सफल लड़ाइ लड़ि प्रसिद्ध भेल रहथि आ से कानूनों लड़ाइ छल. ओ डान बास्को स्कूलक प्रबंधनक विरुद्ध कलकत्ता हाईकोर्टमे मामिला लड़ल छलाह. अपन अद्भुत प्रतिभाक परिचय देइत लूटन बाबू ई मामिला बिना ओकील रखने लड्लाह आ जीत हासिल केलनि. एहि प्रसंगक समस्त बात विस्तारसं हुनक फोटो सहित 'द टेलीग्राफ'क उपरका पन्ना पर छपल छल.
मातृभाषाक अनन्य अनुरागी लूटन ठाकुर मैथिलीक महत्वपूर्ण सेनानी छलाह. मैथिलीक उत्थान हुनक लक्ष्य रहनि, मिसन रहनि. जाबत धरि थेहगर रहलाह मैथिलीक काजमे निःस्वार्थ भावे लागल रहलाह.
मैथिलीक चेतनाकें प्रचार-प्रसार ल' ओ 'प्रवासक भेंट' नामक मासिक पत्रिका बहार केलनि आ तकरा प्रायः दस बरख धरि सफलतापूर्वक चलओलनि. ओ एकटा दृष्टि संपन्न लोक छलाह. समस्त प्रवासी मैथिलकें एक सूत्रमे बान्हि मैथिलीक उन्नति हुनक अभीष्ट छलनि. देशक विभिन्न प्रांतमे प्रवासी मैथिल भरल छथि. बहुतो त' कइएक पुश्तसं रहै छथि आ मातृभाषा छुटि गेल छनि. एहन समस्त मैथिलकें अपन भाखा आ माटि आकर्षित करैत छनि. ई सभटा हुनका गमाल छनि. आ तैं प्रवासक भेंट मे मैथिलीक अतिरिक्त हिन्दी आ अंगरेजीमे सेहो मैथिली आ मिथिला संदर्भित सामग्री रहैत छल. प्रवासक भेंटक दाम न्यून (एक टाका) रहनहुँ हुलसगर ढंगसं बिकाइत नै छलै. किन्तु हुनका तकर सिकाइत नै. ओ कहल करथि- की करबै, कहुना लोक पढ़ओ, बुझओ. इसाइ मिसनरी जखन बाइबिल छापा मंगनीमे बांटि सकैए त' हम किएक ने मैथिली पत्रिका छपा क' बांटि सकै छी!
से, लूटन बाबू अपनो काज करथि आ अनको प्रेरित करथि. बहुत रास मैथिलीक समर्पित कार्यकर्ता हुनका प्रेरणासं आगाँ अएलाह. मैथिलीकें मिशन बनओनिहार मिथिलाक एहन सपूतकें कोटिशः नमन!
— मिथिलेश कुमार झा
Tags: आलेख हालचाल हालचाल : एहिपार


text:
सतरहवीं सदी क उत्तरार्ध मे पूर्णियां मे सौरिया ( सुरगण ) नामक राजवंश क स्थापना भेल छल , जे पूरैनिया राज क नाम से प्रसिद्ध छल . समरू राय एकर संस्थापक छला . समरू राय क बाद कृष्णदेव राजा भेला .
राजा कृष्णदेव क उत्तराधिकारि क राज्य पहसरा शाखा और कृष्णदेव क भाई राजा भागीरथ क उत्तराधिकारी सौरिया शाखा क नाम स प्रसिद्ध भेल .
तत्कालीन पूर्णियां के पहसरा नामक स्थान पर राजा कृष्णदेव का मुख्यालय छल . अहि वंश क अंतिम राजा इन्द्रनारायण राय का मुख्यालय कसबा के निकट मोहनी में रहैन्ह . राजा इन्द्रनारायण राय निःसंतान छला , फलतः १७८४ मे हिनक़ मृत्यु क बाद रानी इंद्रावती शासन क बागडोर सम्हारली . ओहि समय वो पूर्णियां क सबसे पैग जमींदारी छल . १८०३ में हिनकर मृत्यु भेल . बसैटी , अररिया क एतिहासिक मंदिर रानी इंद्रावती सन १८९७ मे केने रहैथ जे एखनो विद्यमान अछि । वो अपन उत्तराधिकारी अपन ममियौत भाई भैआ झा के बनेली जिनक पुत्र राजा विजय गोविंद सिंह राजा भेला ।
बसैटी – अररिया क एतिहासिक मंदिर
सतरहवीं सदी क उत्तरार्ध मे पूर्णियां मे सौरिया ( सुरगण ) नामक राजवंश क स्थापना भेल छल , जे पूरैनिया राज क नाम से प्रसिद्ध छल . समरू राय एकर संस्थापक छला . समरू राय क बाद कृष्णदेव राजा भेला .


text:
नवका- पुरनका लेख सर्च करु...
बनय सं पहिनहि विवाद मे नालंदा अंतर्राष्ट्रीय विश्वविद्यालय
नालंदा अंतर्राष्ट्रीय विश्वविद्यालय के विवाद सतह पर आबि गेल अछि. कुलपति डॉ गोपा सभरवाल के लsक उठल विवाद चरम पर अछि.
खबर आबि रहल अछि जे पूर्व राष्ट्रपति डॉ एपीजे अब्दुल कलाम एकर मेंटर ग्रुप से हटि गेलाह.
कलाम साहेब शुरू सं एहि विश्वविद्यालय केर स्थापना सं जुड़ल छलाह. मुख्यमंत्री नीतीश कुमार के संग एहि पर कई बेर गप सेहो करने छलाह.
नीतीश जीक संग जतय विश्वविद्यालय बनि रहल अछि ओतय सेहो गेल छलाह. मुदा हुनका एहि सं हटला सं एहि प्रोजेक्ट के बड़का झटका लागल अछि.
खबर के मुताबिक एकर विवाद के जड़ि मेकथित रूप सं एकर कुलपति छथीह. नालंदा अंतर्राष्ट्रीय विश्वविद्यालय के कुलपति डॉ गोपा सभरवाल के बनाएल गेल छनि.
डॉ गोपा कुलपति बनय सं पहिने दिल्ली के लेडी श्रीराम कॉलेज मे समाजशास्त्र के रीडर छलीह. डॉ गोपा एहि सं पहिने जानकी देवी मेमोरियल कॉलेज मे सेहो पढ़ा चुकल छथीह.कइटा किताब सेहो लिखने छथीह.
मुदा लोक के कहनाए छनि जे डॉ गोपा सभरवाल के योग्यता वीसी बनय लायक नहि छनि. मात्र रीडर सं एकाएक वीसी बना देल गेलन्हि.
डॉ गोपा सभरवाल के मासिक वेतन सेहो विवादक विषय बनल अछि. हिनका मास मे 5 लाख टका सं बेसि मिलय छनि.
एतबा नहि हिनका पर इहो आरोप छनि जे ई अपन एकटा दोस्त डॉ अंजना शर्मा के ओएसडी बनौने छथिन्ह आओर हुनका वेतन के रूप मे हर मास तीन लाख टका सं बेसि दिला रहल छथीह.
अगर देश मे देखय जाए तं जतेक वेतन हिनका आओर हिनकर ओएसडी के मिलय छनि ओतेक वेतन शायदे देश के कोनो वीसी के नहि मिलय छनि.
खबर मे तं इहो आबि रहल अछि जे नालंदा अंतर्राष्ट्रीय विश्वविद्यालय के एकटा ऑफिस दिल्ली मे खोलय गेल अछि जेहि पर लाखों टका खर्च भ रहल अछि.
एहि विश्वविद्यालय के नाम पर देश विदेश मे कइटा बैसार कएल गेल अछि ओहि पर सेहो कथित रूप सं करोड़ों टका खर्च कएल गेल अछि.
खबर तं कइ तरहक आबि रहल अछि मुदा बात ई अछि जे कोन पर यकीन कएल जाउ आओर कोन पर नहि. अगर अहां सभ के एहि मे कोनो ठोस जानकारी होए तं बताएब.
मुदा जे खबर आबि रहल अछि आ ओ सही अछि तं मामला गंभीर अछि.
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
बिहार के संग फेर भेदभाव ?
केंद्र सरकार के तरफ सं बिहार के संग फेर पक्षपात कएल गेल. बिहार के गया स्थित ऑर्मी सर्विस कोर सेंटर ( ASC ) के बंगलुरु शिफ्ट कएल जा रहल अछि. जखन कि बंगलुरु मे डिफेंस के कइटा यूनिट पहिले सं मौजूद अछि. ई सभ रक्षा मंत्रालय के ओर सं भs रहल अछि. अखन देश के रक्षा मंत्री छथिन्ह ए के एंटोनी जी. एंटोनी जी कर्नाटक के पड़ोसी राज्य केरल के मुख्यमंत्री रहि चुकल छथिन्ह. आओर अखन के केंद्रीय मंत्रिमंडल मे बिहार प्रतिनिधित्व सिफर अछि.
बिहार के मुख्यमंत्री नीतीश कुमार एहि मामला पर अपन कड़ा नाराजगी जतबैत एकटा पत्र रक्षा मंत्री के लिखलखिन्ह अ. पत्र मे ओ कहलखिन्ह अ जे गया ASC सेंटर के एहिठाम सं बंगलुरु शिफ्ट करनाय राज्य के लोक के संग नाइंसाफी होएत. एहि सेंटर सं इलाका के हजारों लोक के रोजी-रोटी जुड़ल अछि. रोजगार मिलि रहल अछि. एकरा एहिठाम सं गेलाह सं ओ सभ सड़क पर आबि जएताह. रक्षा मंत्री के लिखल अपन पत्र मे मुख्यमंत्री इहो कहलथिन्ह अ जे बिहार बाढ़ि आओर भूकम्प प्रभावित जोन मे आबैत अछि. आओर गया मे एएससी सेंटर के रहला सं लोक के कोनो आपदा के समय मे तुरंत राहत मिलय के उम्मीद बनल रहैत अछि. सेंटर के हटला सं बिहार एहि सुविधा सं सेहो वंचित भs जाएत.
बिहार मे अखन सेना के मात्र दु टा केंद्र अछि. दानापुर मे सब एरिया हेडक्वार्टर आओर गया मे एएससी सेंटर. गया मे अखन जे ई सेंटर अछि ओ करीब 600 एकड़ मे फैलल अछि. रक्षा मंत्रालय एकरा एहि ठाम सं हटा बंगलुरु लs जाए चाहैत अछि. मुदा होहल्ला सं बचल लेल एकटा झुनझुना सेहो थमाएल जा रहल अछि. सरकार एहिठाम ऑफिसर्स ट्रेनिंग एकेडमी ( OTA ) बनाबय चाहैत अछि. ओटीए मे शॉर्ट सर्विस कमीशन ऑफिसर्स के प्रशिक्षण देल जाएत. चेन्नई ओटीए के बाद ई देश के दोसर ओटीए संस्थान होएत जतय ऑफिसर्स के प्रशिक्षण देल जाएत. ओना इंडियन मिलिटरी एकेडमी देहरादून मे सेहो ऑफिसर सभ के ट्रेनिंग देल जाएत अछि. अगर देहरादून के देखल जाए त ई देश के तेसर संस्थान होएत. मुदा एकर मतलब ई नहिं जे पहिने सं जे सेंटर अछि ओकरा हटा क दोसर ठाम लs जाएल जाए. सेंटर गया मे बनल रहय एकरा लेल सभ पार्टी के प्रतिनिधित्व के मिलिजुलि कs केंद्र सरकार के पास उठयबाक चाही. बिहार के संग अखन धरि बड़ नाइंसाफी भेल अछि. आब लोक के एकरा सभ के खिलाफ आवाज उठाबय पड़त. अपन आवाज बुलंद करय पड़त. अपन-अपन इलाका के सांसद... राज्यसभा सांसद के जगाबय पड़त जे आबो उठु... पार्टी पॉलिटिक्स के छोड़ि राज्य विकास के लेल एक होउ. आब बैसि कs राजनीति कएला सं काज नहिं चलत. दौड़-धूप करु. अहां सभ के कि लगैत अछि. अखन धरि जे बिहार के संग होएत आबैत रहल अछि ओ आगां सेहो होएत रहय ? अगर नहिं त देखैत कि छी अपन-अपन एमपी पर दबाव बनाउ. अगर से नहिं कs सकय छी त कम सं कम अपन बिचार त एहि ठाम राखिए सकय छी नहि . कि सेहो नहि ?
सदस्यता लें टिप्पणियाँ भेजें (Atom)


text:
कि एहि जगमे फेर नारीके सम्मान हेते
होइत अछि पूजा लक्ष्मी आ दुर्गाके जाहि ठाम
जुल्म होइत देखलौं हम , नारीपर ओहि ठाम
कि एहि
पर समाजके ध्यान जेते
कि एहि जगमे फेर नारीके सम्मान हेते
होय छथि माता दुःखी बेसी , बेटीके जनम लेलापर
दोष पिताके दै छथि सब ,किछु अनुचित भेलापर
वास्तवमे अपराधी के छथि एकर की पहचान हेते
कि एहि जगमे फेर नारीके सम्मान हेते
बेसी घटना ई देखेत छी पुतोहुक ऊपर अत्याचार
सासु ,ननदिके ई किरदानी , पति बेचारा भेल लाचार
तहियो पुरुषेके ऊपर सतवैके इल्जाम ऐते
कि एहि जग में फेरि नारी के सम्मान हेते
पुरूष बदनाम अछि मुदा नारी पर जुल्म करेत अछि नारी
हम (पुरुष) स्वीकार करेत छी जे एकर हमहँू दोषी छी भारी
लेकिन जे कियो ई काज करेत छथि ओ इन्सान हेते ?
कि एहि जगमे फेर नारीके सम्मान हेते
एहि लफड़ामे किएक पड़ेत छी जुल्म पुरुष करेत वा नारी
सत्य गप्प ई अछि जे जुल्म कियो करथि सहय छथि नारी
नारी सन सहनषील जगमे नहिं कियो आन हेते
कि एहि जगमे फेर नारीके सम्मान हेते
एखन हम बेबस छी जे नहिं किछु क सकय छी
लेकिन अगिला पीढ़ीके नया सोचि द सकय छी
जे एहि दुनियामे बेटा बेटी एक समान हेते
कि एहि जगमे फेरि नारीके सम्मान हेते
इन्सान के इन्सानियत जतए धर्म छी
परोपकार जाहि जगह के कर्म छी
एहेन सुन्दर नव मिथिला के निर्माण हेते
जौं एहि जग में फेरि नारी के सम्मान हेते
नहिं जानी कहिया धरि एना अपमान हेते
कि एहि जग में फेरि नारी के सम्मान हेते
आशिक ’राज’


text:
नवका- पुरनका लेख सर्च करु...
चतुरानन मिश्रजीs के श्रद्धांजलि
लोक सभ के बीच चतुरा बाबू के नाम सं प्रसिद्ध चतुरानन मिश्रजीक निधन के खबर सुनि एक बेर तं विश्वास नहि भेल. यकीन नहि भेल जे बाबा आब हमरा सभ के बीच नहि छथिन्ह. हुनकर चेहरा आंखि के सामने घुमय लागल.
बाबा काफी दिन सं बीमार छलखिन्ह...आओर दिल्ली के एम्स मे हिनकर इलाज चलि रहल छलन्हि. बाबा अस्पताले मे 2 जुलाई के अंतिम सांस लेलाह. बाबा अपना पाछा एकटा पुत्र प्रमोद जी आओरचारिटा पुत्री छोड़ि गेलखिन्ह.
ओना बाबा के उम्र 86 साल भ गेल छलन्हि तखनो देश-दुनिया सं एकदम बाखबर रहय छलखिन्ह. अपन मिथिला के बेसि चिंता करय छलखिन्ह. मुदा ऊपर वाला पर ककर जोर चलैत अछि.
1993 मे दिल्ली अएला के बाद बाबा सं बराबर भेंट होएत छल. कई दिन बाबा के केनिंग लेन वाला बंगला पर रहय के मौका सेहो मिलल. केनिंग लेन ते बंगला मे रहितों अहां के नहि लागैत जे अहां मिथिला सं दूर छी.
दिल्ली मे मिथिलाक झलक अहां के हिनकर बंगला मे मिलि जाएत. ओहि टाइम बाबा राज्य सभा के सदस्य छलाह. चतुरानन बाबा दू बेर 1984 आओर 1990 मे राज्य सभा के सदस्य चुनल गेलाह.
1996 मे मधुबनी सं लोक सभा सं जीत कs अएलाह आओर केंद्र मे कृषि मंत्री बनलाह. बाद मे हिनका कई विभाग के अतिरिक्त प्रभाग सेहो देल गेलन्हि.
एहि सं पहिने बाबा बिहार 1969 सं 1980 के बीच मे तीन बेर एमएलए सेहो रहि चुकल छलखिन्ह. मुदा विधायक दक्षिण बिहार ...अखन के झारखंड के गिरिडीह सं चुनल गेल छलाह.
मिश्रजी ऑल इंडिया ट्रेड यूनियन कांग्रेस के राष्ट्रीय अध्यक्ष सेहो रहलखिन्ह. स्वतंत्रता आंदोलन मे सेहो भाग लेने छलखिन्ह. हिनका समय मे मधुबनी के बिहार के लेनिनग्राद कहल जाएत छल.
जखन बाबा स्वतंत्रता आंदोलन मे उतरलखिन्ह ओहि टाइम ओ मधुबनी के सुड़ी स्कूल मे पढ़य छलखिन्ह. सुड़ी स्कूल स्वतंत्रता सेनानी सभ के अड्डा बनि गेल छल. आंदोलन मे कुदय के कारण बाबा आगां के पढ़ाई नहि करि पएलखिन्ह.
बाबाक जन्म मधुबनी जिलाक नाहर गांव मे 7 अप्रैल 1925 के भेल छलन्हि. ई गाम रामपट्टी के पास अछि. हिनकर पिताजीक नाम छलन्हि स्व.बचनानंद मिश्र.
बाबा अपन इलाका के विकास के लेल सदिखन तत्पर रहय छलखिन्ह. मधुबनी के पास जे शंकर नेत्र चिकित्सालय अछि ओकरो खुलबाबय मे बाबा के पैघ योगदान रहलन्हि. कृषि के क्षेत्र मे सेहो काफी काज करलखिन्ह. बाबा अपन गाम नाहर मे हाई स्कूल... इंटर कॉलेज...नाट्य परिषद सेहो खोलने छलखिन्ह.
बाबा चाहय छलखिन्ह जे अपन मिथिला मे लोक पढ़य-लिखय...साक्षर बनय.
बाबा खुद कोनो नहि कोनो पेपर मे बराबर लिखैत रहय छलखिन्ह. बाबा के लेख हमेशा हिन्दुस्तान... जनसत्ता पेपर मे निकलैत रहय छल.
बाबाक किछ किताब सेहो आएल अछि जेहि मे उपन्यास काला (मैथिली )... समाजवाद का नवीकरण... महिला आत्मकथा (मैथिली )...खान की बलिबेदी शामिल अछि. बाबा एटक संवाद आओर संक्रमण के संपादन सेहो करि चुकल छथिन्ह.
बाबा हमरा सभक बीच नहि छथिन्ह मुदा लगैत नहि अछि जे ओ नहि छथिन्ह. बाबा के हमर सभक श्रद्धांजलि..
हमर ईमेल:-info@hellomithilaa.com
सदस्यता लें टिप्पणियाँ भेजें (Atom)


text:
> निर्मली मे ७ कें होयत साहित्यकारक जुटान
नव दिल्ली/सुपौल. निर्मली मे 'विदेह गोष्ठी- सह कवि सम्मेलन' केर आयोजन रविदिन ७ अक्टूबर २०१२ कें होमय जा रहल अछि. कार्यक्रमक संयोजक उमेश मंडल जनतब देलनि जे विदेह आकाशवाणी दरभंगाक जातिवादी प्रवृत्तिक आ दसटा घोर जातिवादी परिवारक मैथिली केँ मारबाक षडयन्त्र मे आकाशवाणीक दरभंगा केन्द्र द्वारा देल जा रहल सहयोगक विरोध मे "विदेह गोष्ठी- सह कवि सम्मेलन" आयोजित भऽ रहल अछि. आयोजन अशर्फी दास साहु-समाज महिला इण्टर महाविद्यालय, निर्मली, सुपौल मे होयत. एहि आयोजन मे जगदीश प्रसाद मण्डल, दुर्गानंद मण्डल, राजदेव मण्डल, रामदेव प्रसाद मण्डल 'झारूदार', रामविलास साहु, उमेश पासवान, कपिलेश्वर राउत, शशिकांत झा, शिव कुमार मिश्र, लक्ष्मी दास, बेचन ठाकुर ओ अन्यान्य साहित्य सेवी भाग लेताह.
नव दिल्ली/सुपौल. निर्मली मे 'विदेह गोष्ठी- सह कवि सम्मेलन' केर आयोजन रविदिन ७ अक्टूबर २०१२ कें होमय जा रहल अछि. कार्यक्रमक संयोजक उमेश मंडल जनतब देलनि जे विदेह आकाशवाणी दरभंगाक जातिवादी प्रवृत्तिक आ दसटा घोर जातिवादी परिवारक मैथिली केँ मारबाक षडयन्त्र मे आकाशवाणीक दरभंगा केन्द्र द्वारा देल जा रहल सहयोगक विरोध मे "विदेह गोष्ठी- सह कवि सम्मेलन" आयोजित भऽ रहल अछि. आयोजन अशर्फी दास साहु-समाज महिला इण्टर महाविद्यालय, निर्मली, सुपौल मे होयत. एहि आयोजन मे जगदीश प्रसाद मण्डल, दुर्गानंद मण्डल, राजदेव मण्डल, रामदेव प्रसाद मण्डल 'झारूदार', रामविलास साहु, उमेश पासवान, कपिलेश्वर राउत, शशिकांत झा, शिव कुमार मिश्र, लक्ष्मी दास, बेचन ठाकुर ओ अन्यान्य साहित्य सेवी भाग लेताह.
(Report: मिथिमीडिया ब्यूरो)
Tags: हालचाल


text:
अपन मधुबनी के छथिन्ह अखिलेश झाजी. अखिलेशजी अखन विदेश मंत्रालय मे वरिष्ठ अधिकारी छथिन्ह. अखिलेशजी भारत सरकार मे कइटा महत्वपूर्ण पद पर काज कs चुकल छथिन्ह. बड़ नीक लोक छथिन्ह. मिथिलाक लोक सभ के मदद लेल सदिखन तैयार रहय छथिन्ह. कइटा किताब सेहो लिख चुकल छथिन्ह. हिनकर लेख प्रमुख पत्र-पत्रिका मे सेहो छपैत रहय छनि. पिछला दिन हिनकर एकटा आओर किताब आएल मेरे मेहदी हसन. हिनकर ई किताब रेमाधव प्रकाशन सं अछि. मिथिलाक लोक कथा पर आएल किताब सेहो रेमाधव सं छलन्हि.
मेरे मेंहदी हसन किताब हिंदी आओर उर्दू दुनू भाषा मे आएल अछि. जल्दीए अंग्रेजी मे सेहो आएत. एहि किताब के विमोचल कएलखिन्ह योजना आयोग के सदस्या डॉ सईदा हमीद. एहि किताब मे शहंशाह-ए-गजल मेंहदी हसन जीक छोट- छोट बात के ध्यान राखल गेल अछि. हुनकर जीवन यात्रा... संगीत के सफर के खूबसूरती सं शब्द मे उकेरल गेल अछि. एहि किताब सं हुनकर प्रशंसक सभ के हुनका बारे मे कइटा नवका चीज जानय लेल मिलतन्हि. एहि अवसर पर पाकिस्तान सं सेहो काफी लोक आएल छलखिन्ह. मेंहदी हसन के परिवार के लोक सेहो छलखिन्ह. मेंहदी हसन के पुत्र शहजाद हसन किताब के लs क काफी भावुक दिखलखिन्ह आओर अखिलेशजी के धन्यवाद देलखिन्ह. विमोचन के मौका पर गीत-संगीत ...गजल के कार्यक्रम सेहो भेल. मेंहदी हसन साहेब के पुत्र सज्जाद हसन सेहो हुनकर गजल सुनएलखिन्ह.
मेहदी हसन साहव के लोकप्रिय गजल मे ‘रंजिश ही सही’ ... ‘जिंदगी में तो सभी प्यार किया करते हैं’... ‘प्यार भरे दो शर्मीले नैन’ ...’रफ्ता-रफ्ता’… ‘शोला था’... ‘तेरे भीगे बदन की खूशबू से ‘… ‘सामने आ के तुझको पुकारा नहीं’ आओर ‘मुझे तुम नजर से गिरा तो रहे हो‘ शामिल अछि.


text:
समाज जखन भावनाक धार मे बहैत अछि, त ओकर दृष्टि बहुत सीमित आ संकुचित भ जाइत अछि। एहन मे समाज मे रहनिहार विद्वान कए सेहो दूर तक नहि देखबा स वंचित भ जाइत छथि। कहनो-कहनो ओ एहन समूहक संग एहन फैसला लेल मांग उठा दैत छथि, जे आगू चलि कए समाज लेल विनाशकारी साबित होइत अछि। किछु एहने आइ-काल्हि देश मे भ रहल अछि। बिहार कए बांटि कए मिथिला राज्य बनेबा लेल लगातार मांग भ रहल अछि। इ मांग नव नहि अछि, मुदा तेलंगाना कए केंद्र स सकारनत्मक उत्तर भेटलाक बाद देश मे कुल नौ- दस टा नव राज्यक मांग तेज भ गेल। एहि राज्य क गठन क मांगक पाछु मंशा जे हुए, मुदा कारण सब विकास बता रहल अछि। छोट राज्यक गठनक लेल सबस पैघ आधार बनल विकास आइ बहस क मुद्दा बनि गेल अछि। हमर विरोध छोट राज्यक गठन स नहि अछि, मुदा सवाल उठैत अछि जे की छोट राज्य विकास क पर्याय अछि। निश्चित रूप स एकर सर्वमान्य उत्तर नहि अछि। केंद्र सरकार 11 दिसंबर, 2009 कए जखन आंध्रप्रदेश स अलग तेलंगाना राज्य बनेबाक मांग कए स्वीकृति देलक, त तेलंगानावासी कए लगल जे हुनकर पुरान सपना आब सच भ रहल अछि। अलग राज्य बनला पर ओ आब अपन संग भ रहल बेमातर(सौतेला) व्यवहार कए नहि सहताह, संगहि हुनकर अपन सरकार होएत, जतय ओ अपन गप सही ढंग स राखि सकताह। एहि तरहे ओ विकास क मार्ग पर अपन सफर शुरू करि देताह। कमोवेश एहि तरहक धारणा मिथिला सहित अन्य छोट राज्यक मांग करनिहार लोकनिक सेहो अछि। एहि ठाम गौर करबाक गप अछि जे की ओ वर्तमान सरकार मे विकास स वंचित छथि। यदि ओ सही मे वंचित छथि त अपन सरकार कए ओ कोना चुनलथि। अपन वोट स चुनल सरकार पर ओ कोना एहन आरोप लगा सकैत छथि। कि आंध्र मे एकोटा मुख्यमंत्री तेलंगाना स नहि भेल, कि बिहार मे मिथिला क्षेत्र क गरीबी लेल एहि क्षेत्र स बनल मुख्यमंत्री जिम्मेदार नहि छथि। कि अलग राज्य बनलाक बाद वर्ततान नेता चुनाव नहि लड़ताह। निश्चित तौर पर छोट राज्य क गठनक मांगक पाछु मुद्दा विकास अछि, मुदा समग्र नहि। अलग राज्य बना कए अपन समाज कए पूर्ण विकसित करबाक जे सपना देखल जा रहल अछि, ओ अपन विकास तक संकुचित भ सकैत अछि। अगर एहन गप नहि होएते त 10 साल पहिने बनल तीनटा नव राज्य झारखंड, उत्तराखंड आ छत्तीसगढ़ एहि एक दशक मे कि सही मायने मे अपन तसवीर बदलि लेलक? की ओ अपनाआप कए ओहि ठाम पहुंचा सकल, जतय ओ विभाजन स पूर्व अपना कए देखि रहल छल। प्राकृतिक संसाधन स भरपूर झारखंड आइ केतबा विकसित भेल, इ त सबहकसामने अछि। झारखंड जखन बिहार स अलग भेल छल, तखन ओकर प्रति व्यक्ति सकल घरेलू उत्पाद 9955टका सालाना छल। आइ हालात मे कोनो खास बदलाव नहि भेल अछि। झारखंड बनलाक फायदा आदिवासी नहि उठा पाबि रहल छथि। नौ साल मे छह टा सरकार। मधु कोड़ा आ शिबू सोरेन सन मुख्यमंत्री। सत्तानायकक एहि बदनियतक खामियाजा झारखंड बनलाक बाद बिहार मे रहला स बेसी झारखंडक जनता उठा रहल अछि। छत्तीसगढ़ मे राजनीतिक स्थिरताक बावजूद विकास क गति बिहार सन राज्य स कम रहल आ नक्सल सन समस्या बढ़ल। 2001मे एहि ठामक प्रति व्यक्ति सकल घरेलू उत्पाद 12400 टका सालाना छल। आइ हालात मे मात्र दू फीसदीक बढोतरी दर्ज कैल गेल अछि। एकरा कोनो खास बदलाव नहि कहल जा सकैत अछि। अलग राज्य बनलाक बावजूद एहि ठामक 80 फीसदी जनता कहूना अपन पेट चला रहल अछि। जहां तक उत्तराखंड क सवाल अछि ओकर स्थिति झारखंड आ छत्तीसगढ़ स किछु नीक हेबाक पाछु ओकरा भेटल विशेष राज्यक दर्जा अछि। जहां तक यूपी क मुख्यमंत्री मायावती क बुंदेलखंड आ पूर्वांचल बनेबाक मांग अछि। त इ तथ्य नहि बिसरबाक चाही जे मायावती ओ नेता छथि जे स्थायी सरकारक विरोध करैत रहलथि अछि। अस्थायी सरकार मे छोट-छोट दल कए महत्व बढि़ जाएत अछि आ राजनीतिक अस्थिरता मे एहन दल अपन भूमिका बढ़ा लैत अछि। एहन मे मायावतीक बंटवाराक प्रस्ताव क्षेत्रक विकास स बेसी हुनकर अपन आ बसपाक विकास स बेसी जुड़ल अछि। विकासक आधार पर मांगल जा रहल छोट राज्यक विकास लेल राजनीतिक स्थिरता सबस जरूरी अछि। मुदा गोवा आ झारखंड क अनुभव नीक नहि कहल जा सकैत अछि। एक-एक वोट स बनैत आ खसैत सरकार एहि ठाम विकास स बेसी भ्रष्टाचार कए बढावा देलक। जहां तक स्थानीय समस्याक निराकरणक सवाल अछि त उत्तरपूर्व क उग्रवाद आ झारखंड-छत्तीसगढ़क नक्सलवादक समस्याक निराकरण मे कोनो उल्लेखनीय प्रगति नहि भ सकल अछि। पैघ राज्य स टूटि कए बनल गुजरात, हरियाणा आ पंजाबक विकास मे ओकर छोट आकार स बेसी स्थानीय नेतृत्वक योगदान रहल। पिछला चारि साल मे बिहारक प्रगतिक पाछु ओकर आकार कोनो आधार नहि बनल। मिथिला क्षेत्र स जीत मुख्यमंत्री पद तक पहुंचल विनोदानंद झा, बीपी मंडल आ फेर बिहार कए गर्त दिस विदा करनिहार जगन्नाथ मिश्र एकएहि क्षेत्रक विकास करबा स के रोकने छल। मिथिला राज्य बनला स जे मैथिली भाषा कए राज्य भाषाक दर्जा भेटबाक दावा करि रहल छथि, ओ इ बिसरी जाइत छथि जे मैथिलीक विरोध करनिहनर मैथिलपुत्र जगन्नाथ मिश्र आ चतुरा बाबू सन मधुबनी स चुनल जाइत रहल जनप्रतिनिधि छथि। तीन-तीन बेर बिहारक मुख्यमंत्री बनलाक बावजूद जगन्नाथ मिश्र अपन विधानसभा क्षेत्र झंझारपुर कए स्वतंत्र रूप स सड़क मार्ग स नहि जोडि़ सकलाह। एकर कोन गारंटी जे नारायण दत्त तिवारी जेकां अगर ओ नव मिथिला राज्यक मुख्यमंत्री बनताह, त उर्दूक स्थान पर मैथिली कए राजभाषाक दर्जा देताह या झंझारपुरक समग्र विकास करताह। सवाल जगन्नाथ मिश्रक नहि अछि, सवाल विकासक प्रवृति आ संस्कार स अछि। एखनो मिथिला क्षेत्रक नेता स्थानीय स्तर स बेसी राष्ट्रीय स्तर पर काज करबा लेल तत्पर रहैत छथि। सवाल उठैत अछि जे विकास लेल छोट राज्य बेसी कारगर या मजबूत स्थानीय प्रशासन। जाहि प्रकारक विकास स समाजक दशा बदलैत अछि, लोककजिनगी मे बदलाव अबैत अछि, ओहि तरहक विकासक जिम्मा स्थानीय प्रशासनक हाथ मे होएत अछि। केंद्र आ राज्य स्तर पर गरीब लेल बनाउल गेल योजनाक क्रियान्वयनक जिम्मेदारी शुरू स प्रखंड विकास पदाधिकारी स ल कए जिलाधिकारीक हाथ मे रहलअछि। आंकड़ा बता रहल अछि जे गरीब क्षेत्र मे स्थानीय प्रशासन बेहद कमजोर अछि। जनप्रतिनिधि आ स्थानीय पदाधिकारीक मिलीभगत स भ्रष्टाचारक गाथा लिखल जा रहल अछि। गरीब जनता लेल केंद्र या राज्य मुख्यालय स चलल टका प्रखंड मुख्यालय तक जाइत-जाइत डूमरीक फूल भ जाइत अछि। अलग राज्य बनला स नहि त इ प्रशासक बदलताह आ नहिए जनप्रतिनिधि। हां, एकटा शहर नव राजधानी जरूर बनत आ एकटा नेता मुख्यमंत्री। एकर संग-संग गरीब जनता पर खर्च होइवाला टका नव राज्यक नाम पर ओकर प्रशासनिक आधारभूत संरचनाक निर्माण मे खर्च जाइत।
:-मिथिला दर्शनक, Feb-2010 edition-:


text:
नै कान तूँ! नै कान तूँ !
एक दिन करबाए नाम तूँ
आई कष्ट काटि रहल छें तूँ
एक दिन करबाए नाम तूँ
नै कान तूँ ! नै कान तूँ !
शिव धनुष तोड़बा लेल
बनि जो आई राम तूँ
परुशरामक क्रोध खाइयो कें
मुदा नै हार मान तूँ
नै कान तूँ ! नै कान तूँ !
सूरज डूबि फेर उगई छै
नदी सूइख फेर भड़ई छै
गाछो मे पतझड़ होइत छै
फेर किएक छें उदास तूँ
नै कान तूँ !नै कान तूँ !
की केयो मनुष कह्तौ तोड़ा
जँ मात्र खा-पी मईर जेबें तूँ ?
जँ जन्म लेलें एहि धरती पर
त किछु नव- पथ करै निर्माण तूँ
नै कान तूँ ! नै कान तूँ !
कह! तोरा-ओकरा मे कुन अन्तर
जँ एकहि पथ कें राही तूँ
जँ छोड़बाक छौ किछु पद-चिन्ह
त चल भीड़-भाड़ सँ बाहर तूँ
कान तूँ ! नै कान तूँ !!!!!!
:गणेश कुमार झा "बावरा"
गुवाहाटी
MAITHILI KAVYA: KAVITA:


text:
नवका- पुरनका लेख सर्च करु...
कलमाडी एहिठाम छापा...सीबीआई केर दिखावा?
कॉमनवेल्थ गेम्स घोटाला मामला मे सीबीआई शुक्र दिन भोरे-भोर सुरेश कलमाडी के घर-दफ्तर पर छापा मारलक. सुरेश कलमाडी कॉमनवेल्थ गेम्स आयोजन समिति के चेयरमैन छथिन्ह.
कॉमनवेल्थ गेम्स दिल्ली मे 3 सं 14 अक्तूबर तक भेल छल. खेल के लेल जे बजट तय कएल गेल छल ओ बेर-बेर बढ़ाएल गेल.
एहि बजट के दिल्ली आओर केंद्र सरकार के मंजूरी के बाद बढ़ाएल गेल.
बजट आओर खर्च के लsक मीडिया मे भारी अनियमितता के खबर आएल. खेल सं पहिने मीडिया मे कॉमनवेल्थ घोटाला के खबर छाएल रहल. हजारों करोड़ रुपया के घोटाला के आरोप लगाएल गेल.
मुदा ओहि टाइम ई कहल गेल जे देश के इज्जत के सवाल अछि. देश-दुनिया मे भारत के प्रतिष्ठा दांव पर अछि ताहि लेल एहि मुद्दा के खेल तक टालि देल जाए. सरकार खेल के बाद जांच के भरोस देलक.
सीबीआई आओर दोसर कइटा एजेंसी एहि मामला के जांच करि रहल अछि. एहि मामला मे आयोजन समिति के संयुक्त महानिदेशक टीएस दरबारी आओर उप महानिदेशक संजय महेंद्रू गिरफ्तार भेल छथिन्ह.
खेल सं जुड़ल किछ दस्तावेज के सीबीआई तलाश रहल अछि. मुदा ओकरा बारे मे कहल जा रहल अछि जे ओ गायब अछि. विपक्ष एहि मुद्दा पर सरकार पर हमला करैत रहल अछि.
आब जखन कलमाड़ी के घर-दफ्तर पर छापा पड़ल अछि. त बीजेपी सीधा प्रधानमंत्री मनमोहन सिंह सं इस्तीफा के मांग करलक अछि. बीजेपी के कहनाय अछि जे कलमाड़ी अपना ऊपर बिना कोनो हाथ रहने एतेक बडका घोटाला नहि करि सकैत छथि.
बीजेपी के इहो आरोप अछि जे एहि घोटाला मे कइटा आओर बड़का लोक शामिल छथिन्ह. पार्टी सरकार पर कलमाड़ी के बलि के बकरा बनाबय के आरोप सेहो लगा रहल अछि.
मुदा सवाल अछि जे कॉमनवेल्थ गेम्स घोटाला के चर्चा अक्तूबर मे खेल शुरू होए के पहिने सं अछि. खेल शुरू होए सं पहिनहि एहि पर काफी हो- हल्ला आओर हंगामा भ चुकल अछि.
फेर सीबीआई ओहि टाइम कलमाडी के ओहिठाम छापा किएक नहि मारलक. दू मास बाद छापा मारला पर सीबीआई के कि मिलल होएत? कि सीबीआई एहि बात के इंतजार करैत छल जे कलमाड़ी जी कहिआ सभ
दस्तावेज... रिकॉर्ड हटा लए छथिन्ह त छापा मारब ?
कि सीबीआई के छापा सिर्फ दिखावा अछि ? जखन ई मामला एतेक पुरान अछि आओर एहि मामला मे कई दोसर लोक के ओहिठाम छापा पड़ि चुकल अछि आओर निशाना पर कलमाडी छलखिन्ह त कि ओ अपना खिलाफ दस्तावेज घरे पर राखने होताह?
कि कलमाडी जी अतेक बुड़बक छथिन्ह जे खेल खत्म भेला के दू मास बाद धरि अपन घर-दफ्तर मे सभ किछ दुरुस्थ नहि करि लेने होताह? आ फिर जेहि दस्तावेज सं हुनका परेशानी भ सकय छनि ओकरा ओ घरे पर राखने होएथिन्ह?
एकटा छोटको आदमी जे एहि घोटाला मे शामिल होएत ओतेक दिन बाद सभ किछ घर-दफ्तर सं हटा देने होएत आ साफ करि देने होएत. त फेर सीबीआई सिर्फ एहि मामला के शांत करय लेल कलमाडी के घर गेल?
पहिने ऐना होएत छल जे ककरो ओहिठाम छापा पड़ैत छल त लोक के पता चलैत छल जे हिनका खिलाफ ई मामला छनि.... मुदा आब त मामला जोर पकड़ाहो पर लोक इंतजार करय छथिन्ह जे सीबीआई अखन धरि छापा नहि मारलक.
कि सीबीआई बस छापा के औपचारिकता निभा रहल अछि ? कि कहिओ एहि घोटाला के खुलासा भ सकत ? कि सरकार घोटाला मे नाम आएल मंत्री... कांग्रेसी पदाधिकारी के सिर्फ इस्तीफा लsक मामला टिरका देत?
आदर्श घोटाला... दूरसंचार घोटाला...कॉमनवेल्थ घोटाला कि सभ के अंत एकहि तरह होएत?... दू चारि टा छापा... दू चारि मंत्री के इस्तीफा... किछ दिन जांच चलत... फेर फाइल बंद.... खेल खत्म.
सदस्यता लें टिप्पणियाँ भेजें (Atom)


text:
मनुक्खक अंतर्मन मे कतेको तरहक भावना निरंतरताक संग अनवरत बहैत रहैत छैक। कलकल बहैत नदी मे बहैत जाइत असंख्य नाह जकाँ। गीत गबैत, मुस्काइत, हँसैत, हँसबैत, कनैत, कनबैत, उद्द्वेलित करैत, आक्रोशित करैत, आनंदित करैत, मलहम लगबैत कतेको रंगक मनोभाव सदिखन बहैत रहैत छैक। रचनाकार एहि सभ केँ आत्मसात करैत शब्दबद्ध करैत अछि आ अल्हड़ सन बहैत भावना केँ अमरत्व प्रदान करैत अछि। संगहि अपनहु अमर भ' जाइत अछि।
तखन अचांचके अभरैत छैक एकटा विकराल गतिरोधक। हृदयविदारक। पहाड़ जकाँ सोझा ठाढ़ भ' जाइत छैक आ रोकि लैत छैक समस्त भावनाक प्रवाहकेँ। अपन जड़ता मे सभ किछुकेँ बान्हि लैत छैक आततायी। सभ किछु रुकि जाइत छैक, सभ किछु थमकि जाइत छैक। सभ बहाव बन्न, सभ प्रवाह बन्न। मनोभावकेँ आब शब्द नहि भेंटैत छैक, अमरत्व नहि भेंटैत छैक। कते किछु जेना मरि जाइत छैक एकहि संग, एकहि ठाम। मृत्यु एकसर कहाँ अबैत छै!
आ फेर एकटा विस्फोट होइत छैक। मृत्युक एहि भयाओन प्रहार सहियो क' जे भावना सभ बचा लैत अछि स्वयं केँ, से सभ हाथ मिलबैत अछि, बाँहि पुरैत अछि, जोर लगबैत अछि, आ ध्वस्त क' दैत अछि ओहि पहाड़ सन गतिरोधक केँ। युद्धक अंत होइत छैक। प्रवाह फेर स्थापित होइत अछि। जीवन फेर कलकल बहैत नदी बनि जाइत अछि। नाह सभ फेर चलि पड़ैत अछि, गीत गबैत अछि, हँसैत अछि, हँसबैत अछि। अमरत्व मृत्यु केँ पराजित करैत अछि।
धीर हो हे मन हमर, बढ़ैत चल, ने हो विकल
मुक्तिमार्ग पर पथिक चलल तँ रोकि के सकल..
[२]
अहाँ मैथिल छी। अहाँक एक पुत्र छथि (नहियो छथि तँ कनी कालक लेल मानि लिअ जे छथि)। ओ अहाँ केँ कहैत छथि जे ओ एखने सौराठक एक ब्राह्मण द्वारा बाजल मैथिली सुनि क' आबि रहल छथि। आ जें कि अहाँ सभ जे भाखा बजै छी तकर स्वरूप ओहि सौराठक ब्राह्मण द्वारा बाजल गेल मैथिली सँ कनी भिन्न बुझना जाइत अछि, तें आई सँ अहाँ सभक भाखाक नाम 'हुइंगजुइंग' भेल, 'मैथिली' नहि। तँ की एहन स्थिति मे अहाँ मानि लेबै जे अहाँक भाखा मैथिली नहि, हुइंगजुइंग अछि?
एहि ठाम अहाँक जे उत्तर होयत, सएह उत्तर 'अंगिका' आ 'बज्जिकाक' प्रसंग मे सेहो होयब उचित, खाहे अहाँ दड़िभंगा/मधुबनी सँ होइ आकि भागलपुर, सीतामढी, बेगूसराय, सहरसा, पूर्णिया, अररिया वा समस्तीपुर सँ।
[३]
फेसबुक पर प्रोफाइल चालू केना तँ बहुत दिन भेल, मुदा ढंग सँ सक्रिय भेलहुँ प्रायः दिसंबर २०१४ सँ। ई प्रोफाइल चालू करबाक उद्देश्य मूलतः साहित्यिक छल। अपन रचना सभ केँ अपन समाज धरि पहुँचायब आ साहित्यिक माहौल आ सत्संग मे अपन लेखनक धार तेज करब। आ एही उद्देश्य पर चलैत तहिए सँ अनवरत किछु ने किछु अपने सभक संग साझा करैत रहलहुँ अछि। किछु पोस्ट केँ छोड़ि दी तँ बाँकी सभ साहित्यहि सँ सम्बद्ध।
करीब दू बर्ख पहिने एकटा मित्र सँ मैसेंजर पर गपसप भ' रहल छल। ओही क्रम मे मित्र कहलथि जे किछु दिन पूर्व ओ मैथिलीक कतिपय वरिष्ठ रचनाकार सभक संग कोनो कार्यक्रमक क्रम मे कतहु बैसल रहथि। ओहि अनौपचारिक बैसार मे विद्वद्जन ई दुख प्रकट कएलन्हि जे फेसबुक सन निकृष्ट मंच पर साहित्य परसल जा रहल अछि। हुनकर सभक मंतव्य रहनि जे नीको रचनाकार फेसबुक पर अपन रचना पोस्ट कय फेसबुकिया लेखक भ' जाइत अछि, अर्थात् ओहि रचनाकरकेँ गंभीरता सँ नहि लेल जा सकैत अछि। हम चुपचाप सभ सुनलहुँ आ अंठा देलहुँ।
आब कनी वस्तुस्थितिकेँ देखल जाय। मूल प्रश्न ई जे कोनो रचनाकार रचना करैत किए अछि? लिखबाक उद्देश्य की होइत छैक? एहि प्रश्नक हमर उत्तर इएह जे हम अपन जनसाधारणक हेतु लिखैत छी, आम पाठकक लेल लिखैत छी। जँ हमर लेखन हमर पाठक केँ अपन समाज आ परिवेशक लेल सकारात्मक रूप सँ किछु बिचार करबाक दिस प्रेरित क' सकय तँ हमर लेखन सफल होयत, अन्यथा नहि। आ एहि लेल हमर रचना सभकेँ पाठक तक पहुँचब परमावश्यक भ' जाइछ।
आब प्रश्न ई उठैछ जे हमर रचना सभ जनगण तक पहुँचय कोना? मैथिली मे दैनिक पत्र एकहु टा नहि। गिनल-चुनल द्वैमासिक/त्रैमासिक/अनियतकालीन पत्रिका। अहू सभ मे रचनाकार अपन रचना पठओबथि तँ पहिने तँ रचना छपतनि कि नहि तकर कोनो ठीक नहि। जँ छपियो गेलनि तँ मैथिलीक पाठकीय स्थिति केँ देखैत ई कहब महाग मस्किल जे कते लोक तक पत्रिका पहुँचत। जिनका लग पहुँचबो करतनि ताहि मे सँ कए गोटा पन्ना उनटओताह, आ जे उनटयबो करताह ताहि मे सँ कए गोटा ओहि रचनाकारक रचना धरि पहुँचि सकताह। अर्थात, एहि बाटे रचनाकारक अपन पाठक धरि पहुँचब बड्ड कठिन।
तखन उपाय रहल पोथी छपा क' पाठक धरि पहुँचब। मुदा इहो कम कठिन नहि। जँ अहाँ कम-सम लिखैत छी तखन तँ कोनो तेहन बात नहि, मुदा जँ खूब लिखैत छी (जे कि कोनो गंभीर रचनाकार केँ अवश्य करबाक चाही) तखन समस्या ई जे कते पोथी छपायब? जँ छपेबो करब तँ कए टा प्रति छपा सकब? कए टा प्रति बेचि सकब? कते प्रति बिलहि सकब? मोट बात जे कते पाठक धरि अपन रचना पहुँचा सकब? हमरा जनैत एकर उत्तर कोनो खास संतोषजनक नहिए होयत।
आब फेसबुकक विकल्प (एतय ब्लॉग आ वेबसाइटकेँ सेहो गानल जा सकैछ) देखल जाय। नगण्य खर्च मे अधिकाधिक पाठक धरि रचना त्वरित रूप मे निःशुल्क पहुँचा देबाक क्षमता रखैछ ई माध्यम। आम पाठक सँ ल' क' प्रबुद्ध आलोचक धरिक प्रतिक्रिया सुलभ भ' जाइछ। जँ रचनाकार फूजल मानसिकताक होथि तँ अपन लेखन मे सुधार सेहो अपेक्षाकृत द्रुत गतिएँ आनि सकैत छथि। एकर अतिरिक्त पत्र-पत्रिका मे रचना छपयबाक आ कालक्रम मे पोथी प्रकाशित करबाक विकल्प तँ फूजल रहिते छैक, संगे इहो अंदाज लागि सकैत छैक (जँ उचित स्थान सँ मार्गदर्शन लेल जाय तँ) जे रचना सभक गुणवत्ता प्रकाशन योग्य अछि आकि एखन किछु आर साधना करबाक अछि। मूल बात ई जे रचनाकारक अपन उद्देश्य मे सफल होयबाक संभावना एहि माध्यम सँ निश्चित रूप सँ बढ़ैत छैक।
तैं, हम फेसबुकिया रचनाकार घोषित होइ आकि किछु आर, गंभीरता सँ लेल जाइ आकि नहि, यथासंभव अपन रचना सभ अन्तर्जालक माध्यम सँ अपने लोकनि धरि पहुँचओबैत रहब। बदला मे स्नेह, आशीष आ मार्गदर्शनक याचक बनल रहब। आगाँ भगवतीक कृपा रहलनि तँ पत्र-पत्रिका, पोथी-पतरा तँ होइते रहत।
[४]
कष्ट होइए जखन देखैत छी जे अपना केँ फेसबुकक 'सेलिब्रिटी राइटर' बुझय बला किछु स्वघोषित 'विद्वान' लोकनि मात्र सस्ता वाहवाही लुझबाक लेल किछुओ अल-बल लिखैत रहैत छथि। कष्ट वस्तुतः एहि कारणें होइत अछि जे हमर किछु युवा प्रतिभा सभ एहन स्वयंभू 'स्टार' लोकनिक जाल मे अनचोक्केे फँसि जाइत छथि आ निरंतर बर्गलायल जाइत छथि।
[५]
हमर ई दृढ़ मान्यता अछि जे पहिने स्थिति जे रहल हो, मुदा आब मैथिली केँ हिंदी सँ कोनो खतरा नहि छैक (जे खतरा छैक से ओहि भूतपूर्व मैथिल सँ छैक जे अपन अज्ञानतावश कहियो हिन्दीक बलात्कार कएलक आ आब अंग्रेजीक क' रहल अछि), उनटे हिंदी केँ मैथिली सहित समस्त क्षेत्रीय भाखा आ बोली सँ खतरा छैक आ तकरे ई महोदय पुष्टि क' रहल छथि।
हिंदी अछि कतय? बिहार मे बिहारी 'हिंदी', उत्तर प्रदेश मे उर्दू-अवधी-भोजपुरिया 'हिंदी', दिल्ली, पंजाब, हरियाणा, कश्मीर, गुजरात, राजस्थान, महाराष्ट्र, हैदराबाद मे स्थानीय भाखाक संबल पर कोनहुना ठाढ़ 'हिंदी'। बाँकी पुबरिया आ दछिनबरिया प्रांत सभ में पूर्णतः नदारद। कनी-मनी जँ बाँचल अछि तँ से मध्यप्रदेश/छत्तीसगढ़ मे आ ओतहु किछु ने किछु 'लोकल फ्लेवर'क असरि छैके। अपन साहित्य पर दम्भ भरय बला एहि भाखा मे आइ 'नई वाली हिंदी' आ 'पुरानी वाली हिंदी'क राड़ि ठनल छै। हिंदी राष्ट्रभाषा नहि, मात्र भारत गणराज्यक राजभाषा थिक, आ सेहो थोपल, जकरा देशक बहुसंख्यक आबादी सोझे रिजेक्ट करैत अछि। आ ताहि पर सँ अंग्रेजीक आक्रमण। एना मे जँ 'हिंदी बचाओ मंच'क संयोजक केँ चिंता भ' रहल छनि तँ किम आश्चर्यम? वस्तुतः मैथिलीक बहन्ने ई महोदय समस्त भारतीय भाषा सभ पर फायर क' रहल छथि, आ सेहो खाली बंदूक सँ। की भेटतनि, अल्हुआ?
भारतक अनेक क्षेत्रीय भाषा आ बोली हिन्दीक श्रृंगारे टा नहि, प्राणवायु सेहो छैक। एकर सभक बिना हिंदीक सांस लेब असंभव। रहल बात विद्यापतिक, तँ हुनका हिंदीक पाठ्यक्रम मे घुसियओलक के? अपने ई लोकनि विद्यापतिक पयर पकड़ि मैथिली केँ हिंदीक बोली साबित करबाक दुष्प्रयास करैत रहलाह, आ जखन से नहि पार लगलनि तँ आब भारी बुझा रहल छनि। निकलबा लेथु विद्यापति केँ हिंदीक पाठ्यक्रम सँ, मैथिलीक लेल धनि सन।
हिंदी केँ लड़ाइ अवश्य लड़बाक छै, मुदा से कोनो आन भाषा सँ नहि, अपनहि जड़ता आ पूर्वाग्रह सँ। अंत मे एतबे कहब जे ई एहि कुंठाग्रस्त महोदयक व्यक्तिगत विचार मात्र छनि। विस्तृत हिंदी जगत मे मैथिलीक यथेष्ट मान-मर्यादा आ आदर-सम्मान छैक, आ से हम व्यक्तिगत रूप सँ अनुभव करैत रहैत छी। आ तहिना हमहूँ सभ हिंदीक प्रति प्रेमभाव रखैत छी, जेना अन्य कोनो भाषाक प्रति रखैत छी किएकि हम सभ ईर्ष्या मे नहि जरि रहल छी! बकौल चचा ग़ालिब:
हमको मालूम है जन्नत की हक़ीक़त लेकिन
दिल के ख़ुश रखने को 'ग़ालिब' ये ख़याल अच्छा है
[६]
जमाना बड़ बदलि गेल छै। सूचनाक ओवरडोज़क जमाना छै। लोक आब वैह आ ओतबे बुझैत अछि जे आ जतबे ओ बुझैत चाहैत अछि। तह तक जयबाक पलखति ककरा छैक। अहाँ किछु लिखि लिअ, भावना अहाँक किछुओ हो, लोक ओकर अर्थ अपने हिसाबे लगायत। सकारात्मकता केँ नकारात्मकता मे बदलैत क्षणहु मात्र कहाँ लगैत छै आई-काल्हि।
अस्तु, जे हो, ताहि लेल हम कि अहाँ लिखब तँ नहिए छोड़ि देब। किए छोड़ब? हम तँ एतबे बुझैत छी जे पारस्परिक स्नेह आ विश्वास ने एक दिन मे बनैत छैक आ ने एक दिन मे बिगड़बाक चाही। शंकाक स्थिति मे ' बेनिफिट ऑफ डाउट' तँ बनिते छैक।
[७]
जँ ई कही जे मैथिली लेखकक परिस्थिति बद सँ बदतर भेल जा रहल अछि, तँ कोनो अतिशयोक्ति नहि होयत। मैथिली पोथीक विक्रय संबंधी समस्या तँ ठामहि अछिए, मुदा ई समस्या एतहि तक सीमित नहि अछि।
अहाँ अपन पेट काटि क', दरमाहा मे सँ पाइ निकालि क' पोथी छपबै छी आ सम्मानवश वरिष्ठ साहित्यकार लोकनि केँ अवलोकनार्थ पठबैत छियनि। किछु लोकनि केँ छोड़ि अधिकांशतः आशीर्वचनक तँ बातहि कोन, पोथीक प्राप्ति धरिक सूचना देब अनावश्यक बुझैत छथि। आ तखन जँ अहाँ अपनहि सँ फोन कय पूछि दैत छियनि जे पोथी प्राप्त भेल कि नहि, तँ हुनका अर्थ ई लगैत छनि जे ई लेखक हमरा सँ अपन प्रशंसा मे किछु लिखेबाक लेल तगेदा क' रहल छथि आकि कोनो तरहक लाभ प्राप्त करबाक लेल अपसियांत भेल छथि।
अपन वरिष्ठ साहित्यकार सभ सँ करबद्ध निवेदन जे सभ केँ एकहि रंग मे नहि रांगि दी। प्रशंसा सभ केँ नीक लगैत छै, मुदा एखनहु किछु एहन रचनाकार जीबि रहल छथि जिनकर लेखन किनकहु अनुकम्पा पर निर्भर नहि छनि। ई लोकनि अपने सभक सम्मान करै छथि, खुशामद नहि। कृपया सम्मानक अपमान नहि कयल जाय। हिनका लोकनि केँ जे कहबाक हेतनि से साधिकार सोझा-सोझी कहताह, घुमा-फिरा क' नहि। आश्वस्त रहै जाउ जे लोभमुक्त रचनाधर्मिता औखन साँस ल' रहल अछि। आ आगुओ साँस लैत रहत।
[८]
निरुद्देश्य आ स्वार्थजन्य लेखन साहित्यिक सृजन नहि, अपितु मूल्यवान समयक बलात्कार होइछ। अपनहुँ आ पाठकक सेहो। अनेरो चुबैत मोसि मात्र दाग-धब्बाक निर्माण क' सकैत अछि, आर किछु नहि।


text:
कोसी क्षेत्र केँ सांस्कृतिक व धार्मिक विशिष्टता क' पर्यटन केँ मानचित्र पर स्थापित करबाक उद्देश्य सँ महिषी केँ उग्रतारा धाम म' पिछला चारि बरख सँ नवरात्रि केँ मौका पर श्री उग्रतारा सांस्कृतिक महोत्सव केँ आयोजन निरंतर भ' रहल अछि।
एहि बरख श्री उग्रतारा महोत्सव केर रंगारंग शुरुआत कैल्ह रविवार दिन शुरू भेल। कोसी आयुक्त श्री कुंवर जंग बहादुर श्री उग्रतारा सांस्कृतिक महोत्सव केँ दीप प्रज्वलित करि उद्घाटन केलन्हि। श्री कुंवर जंग बहादु कहला कि आंचलिक संस्कृति क' परिभाषित करबाक सभ सँ नीक माध्यम इ महोत्सव अछि। भारत केँ संस्कृति केर बखान करैत ओ कहला कि विश्व क' शांति व सद्दभाव केर संदेश देब भारत केर यूएसपी अछि। हर युग म' भारतीय संस्कृति खुद क' पुनर्जीवित केलन्हि। इये कारण अछि कि आइयो ऋग्वेद के मंत्र ओतबे प्रासंगिक अछि। कोसी आयुक्त कुंवर जंग बहादुर कहला कि परंपरा सँ क्षेत्र केर पहचान अछि।
कैल्ह महिषी स्थित राजकमल क्रीड़ा मैदान म' त्रिदिवसीय श्री उग्रतारा सांस्कृतिक महोत्सव केर उद्घाटनक मौका पर स्थानीय संस्था स्वरांजलि के कलाकार लोकनि एक सँ बढ़ी क' एक नृत्य व गीत प्रस्तुत केलन्हि। महोत्सव के तेसर दिन प्रख्यात भजन गायक अनूप जलोटा केर प्रस्तुति अछि। ऐहिक अलावा दोदर दिन यानी आय लोक गायक सुरेंद्र यादव केँ संगे संग स्थानीय कलाकार सभक प्रस्तुति होयत।
एहि मौका पर डीएम विनोद सिंह गुंजियाल, डीडीसी दारोगा प्रसाद, एसपी अश्वनी कुमार, जिप अध्यक्ष अरहुल देवी, उपाध्यक्ष छत्री यादव, जदयू जिलाध्यक्ष धनिक लाल मुखिया, एसडीओ जहांगीर आलम, एसडीपीओ सुबोध विश्वास, पयर्टन विभाग के जीवन ज्योति सहित, न्यास के उपाध्यक्ष प्रमील मिश्रा, सचिव पियुष रंजन सहित अन्य उपस्थित छलाह।


text:
आइ-काल्हि शहरी मध्यवर्गक भोरका रूटीन सब ठाम एक्के रहै ए। चाहे ओ छोट शहर हुए वा महानगर। जँ घर मे स्कूल जाइवाला बच्चा आछि तँ भोरे-भोर उठू आ बच्चा केँ तैयारी मे लागि जाउ। एक नजरि घडी दिस रहै छै जे कहीं लेट नै भऽ जाइ। बस स्टाप पर अलगे भीड आ जे अपने सँ स्कूल पहुँचाबै छथि, हुनकर सभक भीड स्कूल गेट पर। कम बेसी सभ शहरक हाल एहने रहै ए। भागलपुर सेहो एहि सब सँ फराक नै छै। भोर मे सात बजे सँ लऽ कऽ साढे आठ बजे तक सौंसे ट्रैफिक जाम आ भीड भाड रहै छै। संजोग सँ हमहुँ एहि भीड भाडक एकटा हिस्सा रहै छी। छोटकी बेटी केँ स्कूल पहुँचेबाक हमरे ड्यूटी रहै ए। अलार्म लगा कऽ भोरे भोर छह बजे उठि जाइ छी। जौं छह सँ आगू सुतल रहलौं, तँ श्रीमतीजीक सुभाषितानि शुरू भऽ जाइ छै जे हे देखियौ आइ स्कूल छोडेलखिन्ह। जखन सात पर घडीक काँटा आबि जाइ ए तखन हबड हबड बेटीक डैन पकडने स्कूल दिस भागै छी आ जँ समय पर गेटक भीतर ढुका देलियै, तँ बुझाइत अछि जे दुनिया जीत लेलौं। इ तँ भेल नित्यक कार्यक्रम। आब किछ विशेष। स्कूलक इलाका मे नित्य भोरे बहुत रास अभिभावकक जुटान हेबाक कारणेँ गपक छोट छोट ढेरी टोल बनल रहै ए। सभक अपन अपन ग्रुप छै आ इ ग्रुप सभक जुटान हेबा लेल ढेरी चाह आ पानक दोकान सभ सेहो। अस्तु, तँ हमरो एकटा ग्रुप बनि गेल अछि, जाहि मे ब्लाक वाला ठाकुरजी, कालेजक प्रोफेसर दासजी, पोस्ट आफिस वाला शर्माजी, कपडा दोकान वाला मोहन सेठ, सर्वे वाला मेहताजी आ आरो किछ गोटे शामिल छथि। हम सब नित्य बच्चा केँ स्कूल छोडलाक बाद ओतुक्का घनश्यामक चाह दोकान पर जुटै छी आ चाहक संग भरि पोख गपक सेहो रसास्वादन करै छी। निजी समस्या सँ लऽ कऽ देशक राजनीति, अमेरिकाक दादागीरी, सचिनक सेनचुरी, आर्थिक समस्या, टूटल रोड, बिजलीक कमी, मँहगीक मारि, कम दरमाहा आदि बहुते विषय सब पर नित्य अंतहीन बहस होइत रहै ए। कहियो काल जँ बेसी लेट भऽ जाइ ए तँ घरनीक तामस सँ भरल फोन हमर सभक सभा भंग कऽ दैत ए। कखनो कऽ मोबाईल फोन पर तामसो होइ ए जे केहन सुन्नर बहस चलै छल आ बहसक असमय मृत्यु भऽ जाइ ए एकटा फोन काल पर। खैर इ भेल हमर भोरका नित्य कार्य। आब हम मूल कथा दिस बढै छी।
घनश्यामक चाह दोकान पर एकटा छोट बच्चा काज करै छल। नाम छलै बिनोद आ हमरा सब लेल ओ छल छोटू। घनश्याम कहै छलै बिनोदबा। इ बिनोद, बिनोदबा वा छोटू जे कहियै दस बरखक हएत। एक दिन बहसक विषय वस्तु छल चाइल्ड लेबर। हम सब अपन चिन्ता प्रकट करै छलौं। ठाकुरजी बजलाह जे यौ ऐ दोकान मे जतय छाह पीबै छी सेहो एकटा बाल मजदूर काज करै ए। एकाएक हमरा सभक धेआन छोटू पर चलि गेल। एतेक दिन सँ इ गप नजरि मे किया नै आबै छल, यैह सोचऽ लगलौं। ठाकुरजी घनश्याम केँ कहलखिन्ह जे बाउ इ गलती काज केने छी अहाँ। पुलिस पकडत आ मोकदमा सेहो हएत। घनश्याम बाजल जे अहाँ जूनि चिन्ता करू। हमर पूरा सेटिंग अछि। लेबर आफिसक बडा बाबू हमर ग्राहक छथि आ कोतवालीक दरोगा सेहो एतय आबै छथि। आइ तक तँ किछ नै कहलाह आ आगू देखल जेतै। हम बजलौं- "से तँ ठीक ए, मुदा इ कहू जे एते छोट बच्चा सँ काज करेनाई अहाँ के नीक लगै ए।" घनश्याम- "जखन एकर बापे केँ नीक लगै छै तखन हमरा की जाइ ए। तीन सय टाका महीनवारी दय छियै।"
हम धेआन सँ बिनोद केँ देखलौं। ओकर आँखि बड्ड गहीर छलै। कोनो सुखायल सपना जकाँ ओकर आँखि मे काँची सुखा कऽ सटल छलै। हमर हृदय करूणा सँ भरि गेल। हमरा रहल नै गेल। हम ओकरा लग बजेलियै आ पूछलियै- "बउआ कोन गाम घर छौ।" बिनोद बाजल- "हम्मे जगतपुरो केँ छियै।" हम- "बाबूक की नाम ए।" बिनोद- "हमरो बाबूरो नाम जीबछ दास छै।" हम- "पढै नै छी अहाँ? किया काज करै छी?।" बिनोद- "हमरो बाबू कहलकौं जे काम नै करभीं, त घरो मे चूल्ही नै जरथौं। ऐ सँ हम्मे काम पकडी लेलियै।" हम- "हम अहाँक बाबू सँ भेंट करऽ चाहै छी।" बिनोद ताबत हमरा सँ नीक जकाँ गप करऽ लागल छल आ मुस्की दैत कहलक- "हमरो बाबू आज अइथौं। थोडा देर रूकी जा, भेंट होइ जेथौं।"
हम ओतै बिलमि गेलौं। कनी काल मे कनियाँ फोन केलथि- "आइ आफिस नै जेबाक ए।" हम- "बस आधा घण्टा मे आबै छी।" कनियाँ- "इ महफिल आ चौकडी अहाँ केँ बरबादे कऽ कऽ छोडत। जे फुराइ ए सैह करू।" हम देखलौं जे मण्डलीक सब सदस्यक मोबाईल टुनटुनाईत छल। खैर कनी कालक बाद एकटा दीन हीन व्यक्ति दोकान पर आयल। बिनोद कहलक- "हमरो बाबू आबी गेल्हौं। जे गप करना छौं, करी लए।" हम ओहि व्यक्ति सँ पूछलौं- "अहीं जीबछ दास थिकौं।" ओ बाजल- "जी मालिक। केहनौ खोजी रहलौं छलियै हमरा।" हम- "अहाँ अपन छोट बच्चा सँ मजदूरी कियाक करबै छियै? ओकर पढै लिखैक उमरि छै। आओर सरकारी कानून सेहो बनि गेल अछि जे अहाँ बच्चा सँ मजदूरी नै करा सकै छी।" जीबछ- "अरे मालिक सरकारो की करतै? फाँसी लटकाय देतै? घरो रहतै त भूखले मरी जेतै।" हम- "कतेक बाल बच्चा अछि अहाँक?" जीबछ- "पाँच गो बेटा औरो दू गो बेटी छै।" हम- "ककरो पढबै छियै की नै?" जिबछ बिहुँसैत कहलक- "पहीले खाना पीना पूरा होतै तभें नी पढाई होतै।" हम- "एते जनसंख्या कियाक बढेने छी?" जीबछ- "आब होइ गेलै त की करभौं। हमे भी बच्चा मे मजदूरीये केलियौं मालिक। हमरा और के भाग मे यही लिखलो छौं।" हम- "देखू जे भेल से भेल। बच्चा केँ मजदूरी छोडाउ आ स्कूल मे भर्ती करू। सरकार दुपहरियाक खेनाई सेहो दै छै। नै तँ हम लेबर विभाग मे खबरि कऽ देब। कनी एक बेर बिनोदक आँखिक सपना दिस देखियौ। ओकर की दोख छै? कमे अवस्था मे केहन लागै छै। अहाँक दया नामक वस्तु नै ए की? अहींक बच्चा थीक। सरकारक ढेरी योजना छै। अहाँ लोन लऽ सकै छी। अपन कारोबार कऽ सकै छी। नरेगा मे रोजगारक गारण्टी छै। इंदिरा आवास मे मकान लऽ सकैत छी।" पता नै हम की सब कहैत चलि गेलौं। हमरा चुप भेलाक बाद जीबछ बाजल- "मालिक अपने सब ठीके कहलियै। लेकिन सबे जगहो पर कमीशनो खोजै छै। हमे कहाँ से देभौं कमीशन। ढेरी इनक्वाइरी औरो चिट्ठी पतरी होइ छौं। एतना लिखा पढी औरो दौडा दौडी हमरा से नै सपरथौं।" हम- "ठीक छै, एखन तँ हम जाइ छी, मुदा अहाँ केँ जे कहलौं से करब आ कोनो दिक्कत हएत तँ हमरा सँ भेंट करब। हम अहाँक चिट्ठी बना देब आ जतय कहऽ पडत कहि देब।" फेर हम घर चलि गेलौं। सभा विसर्जित भऽ गेल छल।
दोसर दिन जखन स्कूल गेलौं, तँ फेर सँ घनश्यामक दोकान पर चाहक जुटान भेल। आइ बिनोद दोकान पर नै छल। हम गर्व सँ बाजलौं- "देखलियै बिनोदक मुक्ति भऽ गेल। आब ओकर गहीर आँखिक सपना फेर सँ हरिआ जाएत।" घनश्याम कहलक- "नै सर, बिनोदबाक बाप अहाँ सब सँ डरि गेल आ हमरा ओतय सँ हटा लेलक। कहै छल जे कहीं साहब सब पकडबा नै दैथ, तैं एकरा कोनो दोसर ठाम रखबा दैत छियै।" हम अवाक रहि गेलौं। बिनोदक गहीर आँखिक सपना हमरा नजरिक सामने ठाढ भेल हमरा पर हँसि कऽ कहै छल- "सब सपना पूरा होइ लेल थोडे होई छै। किछ सपनाक अकाल मृत्यु भऽ जाइ छै। हमरो अकाल मृत्यु भऽ गेल अछि। अहाँ व्यर्थ हमरा जीयेबाक प्रयास कऽ रहल छी।" हम हताश भऽ गेलौं। ओहि दिन सँ बिनोद केँ बहुत ताकलियै, मुदा पूरा भागलपुर मे ओ कतौ नै भेंटल। बच्चा सबहक बडा दिनक छुट्टी मे एकटा भाडाक गाडी सँ गाम जाइ छलौं। बाट मे नारायणपुर मे चाह पीबा लेल गाडी रोकलौं, तँ देखै छी जे बिनोद ओहि चाहक दोकान पर काज करैत छल। हम ओकरा दिस बढलौं की ओ जोर सँ कानऽ लागल। दोकानक मालिक हमरा कहलक- "बच्चा केँ किया डरबै छियै?" हम- "नै डरबै नै छियै। हम ओकरा जानै छियै।" दोकानक मालिक- "से तँ हम देखिये रहल छी। चुपचाप चाह पीबू आ अपन गाम दिस जाउ।" ताबत कनियाँ सेहो आबि गेली आ कहऽ लागली- "अहाँ केँ बताह हेबा मे आब कोनो कसरि नै रहि गेल। चलू तँ चुपचाप।" हम देखलौं जे बिनोद कतौ नुका गेल छल अपन गहीर आँखिक सपना समेटने आ हम चुप भऽ गाडी मे बैसि गेलौं।


text:
सौभाग्य हमर कि जन्म मिलल एहि पावन मिथिला धाम मे
विश्व प्रसिद्ध कवि कोकिल ओ विद्यापति जीक गाम मे
पान मखान जहां केर शोभा
शक्ति अछि मिथिला नाम मे
स्वर्ग सनक आनंद मिलैए अपन मिथिला धाम मे
पुछु प्रवासी पाहुन सब सं अहां सबहक की हाल छी
हम मां मिथिला केर लाल छी
मां जानकीक जहां जन्मभूमि छनि
जहां मंडन मिश्रक कर्मभूमि छनि
जहां उगना बनि क' महादेव साक्षात उतरि क' आबि गेलनि
वएह मिथिला श्रीरामचन्द्र जीक सासुर केर नाम भेलनि
पागक शोभा माथ पर चमकै, हम लागै लाले लाल छी
हम मां मिथिला केर लाल छी
मिथिला कें सब नवतुरिया देखू दिल्ली बंबई गेल अछि
मोन मे मिथिला रहितो सबकेओ किए प्रवासी भेल अछि
मां मिथिला केर नाम कें देखू विश्व पटल पर चमकि रहल
शिक्षा केर बाग मे देखू फूल बनि क' मैथिल गमकि रहल
मां मिथिला कें विश्व पटल पर देखिते हम नेहाल छी
हम मां मिथिला केर लाल छी
हम एक दोसर सं जरब किए
हम झंझट एहन करब किए
लेकिन देखू सब जरि रहल
अपने मे मैथिल लड़ि रहल
मैथिल-मैथिल सं झगड़ि रहल, बस एतबे देखि बेहाल छी
हम मां मिथिला केर लाल छी
— उज्ज्वल कुमार झा


text:
मैथिली विकिपिडियासँ, एक मुक्त विश्वकोश
नेविगेशन पर जाएँ
खोज पर जाएँ
बहराइन (अरबी : مملكة البحرين मुम्लिकत अल-बहरईन) जम्बुद्वीपमे अवस्थित एक देश छी । एकर राजधानी मनामाछी । ई अरब जगतक एक भाग छी जे एक द्वीप पर बसल अछि । बहराइन १९७१ मे स्वतन्त्र भेल और सम्वैधानिक राजतन्त्रक स्थापना भेल छल ।
[१]
अर्थव्यवस्था आ भूमि उपयोग [ सम्पादन करी ]
उत्तर तथा मध्य एसिया दक्षिण एसिया दक्षिणपूर्व एसिया पश्चिम तथा दक्षिणपश्चिम एसिया
, बन्दर सेरी बेगावान ब्रुनाई
, बैङ्कक थाइल्याण्ड
, डिली पूर्वी टिमोर
, फ्लाइङ फिस कोभ ( क्रिसमस द्वीप अस्ट्रेलिया)
, हनोई भियतनाम
, जकार्ता इन्डोनेसिया*
, क्वालालम्पुर मलेसिया
, मनिला फिलिपिन्स
, नेपिडव म्यानमार
, नोम पेन्ह कम्बोडिया
, पोर्ट मोरेस्बी पपुवा न्युगिनी
सिंगापुर
, भियनटियान लाओस , पश्चिम टापु ( कोकोस (किलिङ) टापु अस्ट्रेलिया)
, अबु धाबी संयुक्त अरब इमिरेट्स
, अम्मान जोर्डन
, अंकारा टर्की*
, बगदाद इराक
, बाकु अजरबैजान*
, बेरुत लेबनान
, काइरो इजिप्ट*
, दमास्कस सिरिया
, दोहा कतार
, एपिसकोपी ( अक्रोतिरी आर धेकेलिया युके)
, जेरुसेलम प्यालेस्टाइन †
, जेरुसेलम इजरायल †
, काबुल अफगानिस्तान
, कुवैत सिटी कुवैत , मनामा बहराइन
, मस्कट ओमान
, निकोसिया साइप्रस*
, उत्तर निकोसिया * उत्तरी साइप्रस
, रियाध साउदी अरबिया
, साना यमन
, स्टेपनाकेर्ट * नगोर्नो-काराबाख
, सुखुमी अबखाजिया *
, बिलिसी जर्जिया*
, तेहरान इरान
, शिनवाली * दक्षिण ओसेटिया , येरेवान अर्मेनिया*


text:
मिथिला मिरर-स्नेहा झाः राष्ट्रीय राजमार्ग संख्या 57 (एनएच-27) पर अररिया संग्राम मे अवस्थित मुरली भेदी झा सामुदायिक स्वास्थ्य केन्द्र सह ट्राॅमा सेंटर मे रदिवदिन 500 एमपीएल क्षमताक ऑक्सीजन प्लांटक उद्घाटन बिहारक सूचना एवं जनसंपर्क सह जल संसाधन मंत्री संजय कुमार झाक द्वारा कयल गेल। एहि अवसर पर मधुबनीक जिलाधिकारी अमित कुमार सहित मधुबनीक सिविल सर्जन सुनील कुमार झा सेहो उपस्थित छलाह।
संवाददाताक संग बातचीत करैत मंत्री संजय झा कहलनि जे हमरा नहि बूझल छजि जे मुजफ्फरपुर सँ पूर्णिया धरि हाइवे मे कोनो ट्राॅमा सेंटर हो। हाइवे छैक तँ दुर्घटना हैब स्वभाविक छैक आ दुर्घटना होइतो रहल अछि मुदा दुर्घटनाक स्थिति मे जखन पीड़ित केँ त्वरित उपचारक बेगरता रहैत छैक ताहि स्थिति मे दरभंगा मेडिकल काॅजेल एवं अस्पताल धरि लऽ जेबा मात्र मे गोल्डेन आवर समाप्त भऽ जाइत अछि। मंत्री कहलनि जे आॅक्सीजन प्लांटकेँ सुचारू भऽ जेबाक बाद आब 55 बेड पर पाइप सँ आॅक्सीजनक आपूर्ति 24 घंटा बहाल कयल जा सकत।
सिविल सर्जन सुनील कुमार झा मंत्री केँ ध्यानाकृष्ट कराबैत कहलनि जे जँ व्यवस्था कँ देल जाए तँ एहिठाम सँ जिला मे आन-आनठाम सेहो ऑक्सीजन केँ पहुँचायल जा सकत। सिविल सर्जन कहलनि जे वर्तमान मे 72 गोट पदक स्वीकृति राज्य सरकार सँ भेट गेल छैक आ भविष्य मे आओर भविष्य मे एहि ट्राॅमा सेंटर सँ एहि क्षेत्रक जनता केँ दुर्घटनाक स्थिति मे जीवन देबा मे मदद भेटत।
हाइवे पर ट्राॅमा सेंटर मे कयल गेल ऑक्सीजन प्लांटक उद्घाटन
मिथिला मिरर-स्नेहा झाः राष्ट्रीय राजमार्ग संख्या 57 (एनएच-27) पर अररिया संग्राम मे अवस्थित मुरली भेदी झा सामुदायिक स्वास्थ्य केन्द्र सह ट्राॅमा सेंटर मे रदिवदिन 500 एमपीएल क्षमताक ऑक्सीजन प्लांटक उद्घाटन बिहारक सूचना एवं जनसंपर्क सह जल संसाधन मंत्री संजय कुमार झाक द्वारा कयल गेल। एहि अवसर पर मधुबनीक जिलाधिकारी अमित कुमार सहित मधुबनीक सिविल सर्जन सुनील कुमार झा सेहो उपस्थित छलाह।


text:
समस्तीपुर। 04 जनवरी। सीवान जिला मे पत्रकार राजदेव रंजन केर हत्या आर सासाराम मे पत्रकार धर्मेंद्र सिंह हत्या केर गुत्थी एखन धरी सुलझबो नहि करल कि राज्य के समस्तीपुर जिला के विभूतिपुर मे कैल्ह मंगलवार क' एक हिन्दी दैनिक केर पत्रकार ब्रजकिशोर ब्रजेश केर अपराधि सभ गोली मारकर हत्या क' देलन्हि। पुलिस केर मुताबिक़, पत्रकार ब्रजकिशोर सांझ क' सलखनी गाम स्थित अप्पन पिता के चिमनी ईंट-भट्ठा गेल छलाह, टखने एक बोलेरो पर सवार अपराधि सभ अंधाधुंध गोलीबारी केलन्हि, जहिसे घटनास्थल पर हुनकर मौत भ' गेलन्हि।
पुलिस केर एक अधिकारी कहला कि पत्रकार क' सात गोलि लागल छलैन्ह। पुलिस घटनास्थल पर पहुंचकर जांच शुरू क' देलन्हि अछि। घटना के बाद स्थानीय पत्रकार आर लोग सभमे रोष अछि। फिलहाल हत्या केर कारण स्पष्ट नहि भेल अछि। गौरतलब अछि कि सीवान के पत्रकार राजदेव रंजन क' पिछला बरख 13 मई क' अखबार केर दफ्तर सँ घर आबैत घरी किछ अपराधि सभ गोली मारी हत्या क' देना छल। एहि पूरा मामला केर जांच फिलहाल सीबीआई क' रहल अछि। दिवंगत पत्रकार केर पत्नी आशा रंजन क' सेहो किछ दिन पहिने केस वापस लेबाक लेल धमकी भेटल छल। पिछले बरख 12 नवम्बर क' सासाराम मे सेहो पत्रकार धर्मेंद्र सिंह केर हत्या क' देल गेल छल।


text:
नवका- पुरनका लेख सर्च करु...
उल्का के कोसीश्री सम्मान
झांसी की रानी टीवी सीरियल मे रानी लक्षमीबाई के बचपन केर भूमिका निभाबय वाली उल्का गुप्ता कोसी श्री सम्मान सं सम्मानित कएल गेलीह. उल्का गुप्ता सहरसा के छथीह.
सहरसा मे भेल इप्टा के एकटा कार्यक्रम मे उल्का आओर हिनकर पिता गगन गुप्ता के चांदी केर मुकुट आओर तलवार भेंट करि
सम्मानित कएल गेलन्हि.
उल्का के पिताजी करीब 30 साल पहिने मुम्बई चलि गेल छलखिन्ह. गगन गुप्ता जी थियेटर सं जुड़ल छथिन्ह. एहि हिसाब सं अहां कहि सकय छी जे उल्का के एक्टिंग खून मे समाएल छनि.
14 साल के उल्का क्लास 9 मे छथीह. पढ़ाई के संग-संग एक्टिंग सेहो करय छथीह. शूटिंग के दौरान जखन फुरसत मिलय छनि बैग सं किताब निकालि पढ़य लागय छथीह.
जखन हिनका लक्ष्मीबाई के बचपन के रोल करय के छलन्हि त दू मास धरि घुड़सवारी... तलवारबाजी आओर संस्कृत सेहो सीखलीह. कई बेर घोड़ा सं गिर सेहो पड़लीह... चोट सेहो लगलन्हि.
उल्का के कहनाए छनि जे ओ एकटा फिल्म मे उत्तर प्रदेश के मुख्यमंत्री मायावती के बचपन के रोल करय जा रहल छथीह. उल्का सोनी के कॉमेडी सर्कस मे काम क चुकल छथीह.
हिनकर पहिल सीरियल छनि 'रेशम डांख' . एहि सीरियल मे ओ आठ साल के उम्र सं एक्टिंग शुरू कएने छलीह. जी टीवी पर हिनकर एकटा आओर सीरियल छनि 'सात फेरे' .
उल्का के एक्टिंग सं प्रेम त बड़ छैनि...मुदा पैघ भेलाह के बाद ओ कैमरा करय चाहय छथीह आ फेर एक्शन डायरेक्टर बनय चाहय छथीह. शूटिंग के बीच एहि बारे मे जानय के कोशिश करैत रहय छथीह. ओना पापा हिनका इंजीनियर के रूप मे सेहो देखय चाहय छथीन्ह.
हिनका कइटा अवार्ड सेहो मिलल छैनि. उल्का किछ दिन पहिने दिल्ली मे वूमेन एचिवर अवार्ड सं सेहो सम्मानिक कएल गेल छलीह. जी सिने अवार्ड सं सेहो सम्मानित भ चुकल छथीह. एहि अवार्ड के लेल मिथिला के लोक सभ उल्का के पक्ष मे जमि क वोटिंग कएने छलखिन्ह.
आम मैथिल के जकां उल्का के सेहो माछ भात...चिकेन...झींगा माछ पसंद छनि. गुप्ता परिवार सहरसा सं मुम्बई गेलाह के बादहुं मैथिली सं संबंध बनाक राखने छथिन्ह. हेलो मिथिलाक तरफ सं हिनका बेहतर जीवन केर शुभकामना.
सदस्यता लें टिप्पणियाँ भेजें (Atom)


text:
अखिल भारतीय मिथिला संघ के तरफ सं बड़ नीक व्यवस्था कएल छल। एहि सफल आयोजन लेल विजय चन्द्र झाजी, डॉ ममता ठाकुर, पं० श्री कौशल झा , श्रीमती सविता झा सोनी, श्रीमती रंजना झा, श्रीमती कुमकुम झा, श्रीमती कल्पना झा, श्रीमती पुजा मिश्रा , श्रीमती निवेदिता मिश्रा झा , डॉ विभा कुमारी, श्रीमती जयंती झा , श्रीमती ज्योति झा , श्रीमती मधुलता मिश्रा , श्रीमती मोनी झा, श्रीमती सोनी नीलु झा के सामुहिक प्रयास कें जतेक प्रसंशा कायल जाय कम अछि। देखु तस्वीर-
मधुश्रावणी मिथिलाक स्त्रीगनक पाबनि अछि जे नव विवाहिता तेरह सँ पन्द्रह दिन धरि सावनक कृष्णपक्षक पञ्चमी दिन सँ करैत छथि। पति-पत्नी, सासु-पुतहु, बुढ़ आ नव, परम्परा आ प्रतिष्ठाक हिसाबे मधुश्रावणी जीबाक कला सिखबैत अछि. इ नेह, सौन्दर्य, समर्पणक पाबनि अछि. पुरुष-प्रकृति, लोक-शास्त्र, संस्कृति-पर्यावरणक बीच तारतम्य स्थापित करैत अछि. लड़की केँ सुघड़ स्त्री बनबैत अछि. इ पाबनि तीन भागमे बाटल रहैत अछि: प्रथम, अरिपन आ तांत्रिक परंपरासँ पूजास्थलक निर्माण आ नित्य पूजा; दोसर, कथा वाचिका द्वारे प्रतिदिन कथा सुनब; तेसर, अंतिम दिनक पूजा, तत्पश्चात कुमारि अहिबातीक भोजन.
मधुश्रावणीमे लोक आ शास्त्र, पुरुष आ प्रकृति, प्रकृति केर अवयव जेना पानि, नदी, पोखरि, गाछ, फूल-फल; जीव-जंतु, साँप, कीड़ा, धरती-अकास, आदिक बीच कोना साम्य बनबैत सबहक संगे कोना जीबी तकर व्यावहारिक शिक्षा देल जाइत छैक. कोना स्थानीयता केँ सम्मान करैत समग्रताक भावकेँ स्वीकार करी, से शिक्षा देल जाइत छैक. शिक्षा क्लास रूमसँ अधिक ओपेन थिएटर जकाँ परिवेशमे होइत छैक. अतय एक अनुभवी कथा वाचिका अपन कथाकेँ ज्ञानसँ आ कहबाक शैलीसँ लड़की सभकेँ कथाकेँ खोइंछा छोड़ा सुनबैत रहैत छथि. जखन ओ कथा वाचिका कथा कहैत छथिन तऽ ओ हरेक पात्रकेँ अपनामे समाहित कऽ लैत छथिन. कथा वाचिकाक संग-संग नाट्य विधाक माजल कलाकार बनि जाइत छथि. कथाक प्लोटिंगके आ स्थानक अनुरूप अन्य भाषाक प्रयोग, गीत-कवित्तक प्रयोग सेहो कथा मे होइत रहैत छैक. कथा वाचिका असगरे सब बात अभिनय संग संप्रेषित करबाक असीम क्षमता रखैत छथि. अभिनय केर पराकाष्ठा एहिमे देखल जा सकैत अछि. ई एक एहेन स्टेज होइत छैक जाहिमे स्त्री, पुरुख, देवता, दानव, जीव-जंतु, सबहक भूमिका मात्र एक कलाकारकेँ करय पड़ैत छैक – वैह एक्टर, वैह डायरेक्टर. बीचमे कोनो ब्रेक नहि. हरेक कथा वाचिका अपन दायित्व केर पालन उत्कृष्ठतासँ करैत छथि. अतेक प्रभावी ढंगसँ जे, जे पबनौतिन छथि से तऽ कथा सुनबाक हेतु बैसते छथि हुनका संगे आनो स्त्रीगन सब सुनैत रहैत छथि. कनियाँ चुपचाप एक गंभीर शिष्या जकाँ कथा वाचिकाकेँ हरेक शब्दकेँ ज्ञानरूपी अमृतक एक-एक बूंद मानि पिबैत रहैत छथि.
पूजामे संस्कृत आ मैथिलीक मिश्रित शब्द आ मन्त्र भेटैत छैक यद्यपि पण्डित जीकेँ कोनो भूमिका एहिमे नहि रहैत छनि.
अखिल भारतीय मिथिला संघ संस्थाक अध्यक्ष श्री विजय चन्द्र झा जीक प्रयास सं एकर सफल आयोजन भ सकल। दिल्ली मे पहिल बेर एतेक भव्य रंगारग आयोजन भेल।


text:
आई एकटा एहन व्यक्तित्व सँ परिचय करा रहल छी जे अपन सम्पूर्ण जीवन “मिथिला” क्षेत्र के सेवा में समर्पित कयलनि । नाम छनि आदरणीय डा. पी. के. भट्टाचार्य (Dr. P. K. Bhattacharya) ….ई नाम मिथिला क्षेत्र में विशेषकर दरभंगा सँ पूर्णियाँ तक पछिला पचास साल सँ चर्चित रहल अछि । जखन मिथिला क्षेत्र बाढ़ि के बाद महामारी सँ ग्रसित भय अपन दुर्दशा आ सरकारक अनदेखी सँ कनैत रहय छल त साक्षात भगवान के रुप में डाक्टर साहब दरभंगा एलाह आ सतत पचास वर्ष सँ हम “मैथिल” सबके चाहे ओ भारत हुए वा नेपालक तराई , गाँमक गाम के महामारी, मलेरिया, कालाजार सन बीमारी सँ बचाबैत रहलाह ।
डा. पी. के. भट्टाचार्य के जन्म 29 जनवरी 1943 ई. के मिथिला के हृदय पूर्णियाँ में एकटा सम्पन्न परिवार में भेलनि । हिनक पिताजी स्व. श्री प्रसाद कुमार भट्टाचार्य न्यायिक सेवा में उच्च पद पर रहथि बिहार में, आ स्वतंत्रता आँदोलन में सक्रिय रूप सँ आगा रहथि । हिनक माताश्री स्व. जयन्ती भट्टाचार्य सेहो स्वाधीनता आँदोलन में प्रमुख रुप सँ सक्रिय छलथि ।
डाक्टर साहेब के दादाजी स्व. श्री प्रबोध चन्द्र भट्टाचार्य “अंग्रेजों भारत छोड़ो, आँदोलन” में नेतृत्वकर्ता रहल छथि आ पूर्णियाँ में महात्मा गाँधीजीक यात्रा में सब व्यवस्था जिम्मेदारी रखने छलथि ।
डा. भट्टाचार्य जी अपन विद्यालय के पढ़ाई पूर्णियाँ आ कालेज के पढ़ाई आरा, बिहार सँ कयलनि आ 1965ई. में दरभंगा मेडिकल कालेज आ हास्पीटल सँ एम.बी.बी.एस. कयलनि आ 1968 ई. में एम.डी. (Internal Medicine) सँ कयलनि ।
ओहि के बाद बाढ़ि, सूखा, महामारी सँ जूझैत “मिथिला” में हजारों मेडिकल कैम्प कय अपन एखनतक के सम्पूर्ण जीवन हमसब मैथिल के सेवा में लगेने छथि ।
केवल मिथिला क्षेत्र नहि अपितु बिहार आ नजदीकी नेपालक तराई के ग्रामीण इलाका में “विश्व स्वास्थ्य संगठन” के सहयोग सँ कालाजार के दवाई Miltefosine के सहयोग सँ कालाजारमुक्त कयलनि मिथिला के । कालाजार के रोकथाम में हिनक सहयोग आ काजक उपलब्धि विश्व में प्रख्यात अछि ।
सन 1970 ई. में बिहार राज्य के स्वास्थ्य विभाग में सिविल असिसटेंट सर्जन के रुप में ज्वाइन कयलाक बाद विभान्न पद के सुशोभित करैत 2001 ई. में प्रोफेसर आफ मेडिसीन सँ सेवानिवृत्त भेलाह।
सन 2001 ई. में रिटायरमेंट के पश्चात मिथिला में अपन सेवा दैत देश के विभिन्न मेडिकल कालेज सब में अतिथि प्रोफेसर के रुप में सेवा दय रहल छथि आ देश में नव सेवाकर्ता तैयार कय रहल छथि ।
.
हिनक सेवाभावना आ उपलब्धि पर विस्तृत विवरण बहुत जल्द अध्ययन कय आहां सबलेल लय क आयब ।
“मैथिल मंच” के तरफ सँ हमसब एहन पुनीत मैथिल के सतत नमन करय छी। नि:संदेह मिथिला क्षेत्र में जखन एकटा समर्पित मैथिलक चर्चा होयत त डा. भट्टाचार्य जी के योगदान के प्रमुखता सँ आयत।
.
Dr. P. K. Bhattacharya :: डा. पी. के. भट्टाचार्य
आई एकटा एहन व्यक्तित्व सँ परिचय करा रहल छी जे अपन सम्पूर्ण जीवन “मिथिला” क्षेत्र के सेवा में समर्पित कयलनि । नाम छनि आदरणीय डा. पी. के. भट्टाचार्य (Dr. P. K. Bhattacharya) ….ई नाम मिथिला क्षेत्र में विशेषकर दरभंगा सँ पूर्णियाँ तक पछिला पचास साल सँ चर्चित रहल अछि । जखन मिथिला क्षेत्र बाढ़ि के बाद महामारी सँ ग्रसित भय अपन दुर्दशा आ सरकारक अनदेखी सँ कनैत रहय छल त साक्षात भगवान के रुप में डाक्टर साहब दरभंगा एलाह आ सतत पचास वर्ष सँ हम “मैथिल” सबके चाहे ओ भारत हुए वा नेपालक तराई , गाँमक गाम के महामारी, मलेरिया, कालाजार सन बीमारी सँ बचाबैत रहलाह ।


text:
GST रजिस्ट्रेशन करेनाई कखनि अनिवार्य भ' जायत छै?
भारत मे थोड़ेक पैघ व्यवसाय करबाक लेल जीएसटी मे रजिस्ट्रेशन करब जरूरी होयत अछि। एहि पोस्टमे हम बतायब जे जीएसटी रजिस्ट्रेशनके लेल कतेक टर्नओवर चाही? सामान्य राज्यक व्यवसायीके लेल कारोबारक सीमा की छै तथा विशेष श्रेणीके राज्यकक लेल कारोबार सीमा की छै?
जीएसटी पंजीकरण कें लेल आवश्यक व्यवसाय सीमा
जीएसटी पंजीकरणके लेल आवश्यक वार्षिक कारोबार सीमा दू कारक पर निर्भर करैत अछि-
पहिल: - अहाँ कोन तरहक व्यवसाय करैत छी? समानक व्यापार पर सीमा बेसी अछि, जखनि की सेवाके कारोबार पर सीमा कम अछि। जँ अहाँ समान तथा सेवा दुनु के कारोबार करैत छी तँ सेवा के हिसाब सँ सीमा तय भ जाएत अछि.
दोसर: - व्यवसाय कोन श्रेणी राज्य मे अछि? सामान्य श्रेणी राज्यकक लेल सीमा बेसी होयत छै, जखनि कि विशेष श्रेणी राज्यकक लेल सीमा अलग होयत छै।
जीएसटी पंजीकरण कें लेल आवश्यक व्यवसाय कें नव सीमा निम्नलिखित छै -
- [col]
- सामान्य श्रेणीक राज्यमे सेवाक (Service) व्यवसायमे लिमिट छै
- 20 लाख टका
- सामान्य श्रेणीक राज्यमे समानक (Goods) व्यवसायमे लिमिट छै
- 40 लाख टका
- [col]
- विशेष श्रेणीक राज्यमे सेवाक (Service) व्यवसायमे लिमिट छै
- 10 लाख टका
- विशेष श्रेणीक राज्यमे समानक (Goods) व्यवसायमे लिमिट छै
- 20 लाख टका
1 अप्रैल 2019 सँ पहिले पंजीकरणक लेल आवश्यक व्यवसायिक टर्नओवरके सीमा छल-
- [col]
- सामान्य श्रेणीक राज्यमे माल तथा सेवाके कारोबार पर
- 20 लाख टका
- [col]
- विशेष श्रेणीक राज्यमे माल तथा सेवाके कारोबार पर
- 10 लाख टका
जीएसटीमे विशेष श्रेणी वाला राज्यक नाम अछि-
- अरुणाचल प्रदेश
- असम
- जम्मू-कश्मीर
- मणिपुर
- मेघालय
- मिजोरम
- नागालैंड
- सिक्किम
- त्रिपुरा
- हिमाचल प्रदेश
- उत्तराखंड
- विशेष राज्यके छोड़ि कय आन सभ राज्य कए सामान्य श्रेणी मे राखल गेल अछि।
राज्यकके नव अथवा पुरान टर्नओवरके सीमा अपनावयके स्वतंत्रता छै
- किछु विशेष श्रेणीक राज्य अपना ठाम समानक कारोबार पर उच्च कारोबार (40 लाख) सीमा लगा देलक अछि। एहि राज्यक नाम अछि- जम्मू-कश्मीर, लद्दाख तथा असम।
- तहिना बहुतो विशेष श्रेणीक राज्यसभ उच्च कारोबार (२० लाख) वाला सेवाक व्यवसाय पर नव सीमा लगा देलक अछि । एहि राज्यक नाम अछि- पुडुचेरी, मेघालय, मिजोरम, त्रिपुरा, मणिपुर, सिक्किम, नागालैंड, अरुणाचल प्रदेश, उत्तराखंड
- सामान्य श्रेणी के राज्य तेलंगाना वस्तु आ सेवा के कारोबार पर पंजीकरण के लेल पुरान सीमा (20 लाख रुपया) के रखबाक निर्केणय कयने अछि।


text:
अपनासँ जोड़ैत छथि तँ ओ महाशय " स्वामी चूतियानंद" क उपाधि पेबाक जोगर छथि।........
नवका- पुरनका लेख सर्च करु...
अथ श्री-श्री 108 स्वामी अनचिन्हारानन्द विरचित कलन्किया कथा
ई व्यंग पूर्णतः काल्पनिक अछि। एकर पात्र, घटना वा परिस्थितिसँ कोनो लेना-देना नै अछि। जँ कोनो पात्र वा घटना किनकोसँ मिलैत छन्हि तँ एकरा मात्र संयोग बूझल जाए। एहि अपीलकेँ बाबजूदो जँ केओ एहि व्यंगक घटनाकेँ
अपनासँ जोड़ैत छथि तँ ओ महाशय " स्वामी चूतियानंद" क उपाधि पेबाक जोगर छथि।........
अपनासँ जोड़ैत छथि तँ ओ महाशय " स्वामी चूतियानंद" क उपाधि पेबाक जोगर छथि।........
अथ श्री-श्री 108 स्वामी अनचिन्हारानन्द विरचित कलन्किया कथा
प्रथमोध्याय प्रारम्भ:------
ओकर धूर्ताक खिस्सा सगरो पसरल छल। प्रवाद तँ एहन छलै जे कलंकिया नामक जंतु अपनो सर-समांगकेँ नै छोड़ै छै। मुदा ई बात सत्य छै जे खराप काज बेसी दिन नै चलै छै। आ ताहूमे कलंकियाक पापक घैल भरि गेल छलै। कलंकिया जखन बुढ़ारी दिस जा रहल छल तखने एकटा महिला संग भेल अनाचारक भंडाफोर भए गेलै। सगरो सनकपुरमे हाहाकार मचि गेलै। आ अंतमे सभ मीलि कलंकियाकेँ निर्वासन दंड सुना देलकै। किछु सुयोग्य व्यक्ति द्वारा कलंकियाकेँ मूँहमे हरदि-चून-कारी लगा नग्रक दक्षिण दिशामे भगा देल गेलै।भागैत-भागैत कलंकिया दक्षिण-पश्चिम दिशाक सिल्ली नामक जगहकेँ अपन कुकर्मक अड्डा बनौलक।
प्रथमोध्याय समाप्तम।
अथ श्री-श्री 108 स्वामी अनचिन्हारानन्द विरचित कलन्किया कथा द्वितीयध्याय प्रारम्भ:
ऐ दुनियाँमे बहुत तरहँक लोक होइत छै। कलंकिया सिल्ली तँ आबि गेल। मुदा ओकर मोन लगिते नै छलै।मुदा एकटा कहबी छै जे ब्रम्हाण्ड असीम छै सभ प्रश्न आ ओकर उत्तर एहीठाम प्राप्त भए जाइत छै। तखन कलंकियाकेँ संगी-संघाती कोना नै भेटौक। आ एहने समयमे कलंकियाकेँ अन्हार झासँ भेँट भेलै। अन्हार झाक पछिला रिकार्ड तँ अन्हारेमे छै मुदा वर्तमान इजोतमे कारण कलंकिया एहन सुयोग्य गुरूक प्रशिक्षणमे अन्हार झा कुकर्मक सभ सफलता अपना नाम कए लेलक। आ अन्हार झा आब अपने गुरु जकाँ महिला सभकेँ बहला-फुसला यथा योग्य काज करैत अछि। आ एहि काज सभमे अन्हारक संगी छै बुड़िलेश झा। किछु दिनक बाद कुकर्म करबामे ई सभ तेहन "प्रवीण" भए गेल जे हिनक नाम सगरो 'रोशन" भए गेल। आ हिनकर काजमे बड़का-बड़का गुरूघंटाल जेना की " दानव-चंकर-पुरान' आ " घृणित फसाद" सभ सेहो सहयोग देबए लागल।
द्वितीयध्याय समाप्तम।
अथ श्री-श्री 108 स्वामी अनचिन्हारानन्द विरचित कलन्किया कथा तृतीयध्याय प्रारम्भ:
अन्हार झा अपन कुकर्मसँ जगत-विदित भए गेल। हरेक दिन किछु ने किछु उक्ठ्ठी बला काज करिते छल। आ एहन काज करबामे ओकरा " आनंद" अबै छलै। जाहि दिन किछु नै कए पाबैत छल ताहि दिन ओ अपन घरेमे कए लैत छल। अपन घरक जनानी धरिकेँ नै बखसैत छल। मारि-पीटसँ लए कए गारि धरि ओ अपन घरक जनानी सभकेँ दैत छल। नाना प्रकारक "ललित"गर गारि ओकरा मूँहसँ "रिषी" महर्षि जकाँ निकलैत छल। धीरे-धीरे अन्हार झा नारी-उत्पीरणमे " प्रवीण" भए गेल। आ सेहो एहन प्रवीण जे ओकर संगी सभ ओहने होबए चाहै छल। ओहि कलाकेँ अपन घरमे प्रयोग कए रीवीजन करए लागल। एक दिन जखन अन्हार झाकेँ बाहरमे दंद-फंद नै सुतरलै तखन ओ अपन घरमे जा जनानी सभकेँ मारि-गारि देबए लागल। आ ताहि समयमे हुनक किछु संगी सेहो ई सभ देखि रहल छल। ई सभ खत्म होइते अन्हारक संगी सभ अन्हारक प्रशंसा करए लागल जे की संक्षिप्त रुपे एहि ठाम देल जा रहल अछि-----
१) टाष्कर झा--------वाह अन्हार जी वाह।बहुत नीक। टेक्नीकसँ भरपूर छल अपनेक ई एक्ट। हस्त-चालनक संग अहाँक मूँहसँ जे गारि निकलैए से अद्भुत। आजुक जमानामे एहने मल्टी-टेलेन्टेड लोककेँ जरूरति छै। हमहूँ अहाँसँ सीखए चाहैत छी आ सीखि अपन घरमे प्रयोग करए चाहैत छी। हमरा अहाँक आशीर्वाद चाही।
२) बुड़िलेश झा------वाह गुरू जी। आब हमहूँ एहने करब।
3) सौतन तृष्णा----- वाह की बात छै। काश हमहूव एना कए पबितहुँ।
4) छिनार मगन----- वाह। एहनाहिते एक बेर फेर अपन जनानी सभ पर लात-पत्रकेँ प्रयोग करू।what a unique style of slang word...
5) लाष्कर लष्ट------वाह अन्हार जी वाह। उत्तम।
अथ श्री-श्री 108 स्वामी अनचिन्हारानन्द विरचित कलन्किया कथा समाप्तम।
सदस्यता लें टिप्पणियाँ भेजें (Atom)


text:
मिथिला-मैथिली के विलक्षण अन्वेषक :: राजेश्वर झा
राजेश्वर झा ( 25.4. 1923- 23.4.1977) एक प्रसिद्ध साहित्यिक इतिहासकार छलाह । हिनक जन्म मिथिला क सहरसा सम्प्रति सुपौल जिला क रसुआर गाम मे भेल छल. रसुआर निर्मली रेलवे स्टेशन से पूर्व क दिशा मे अवस्थित अछि । 1 9 41 मे मैट्रिक परीक्षा उत्तीर्ण केलक बाद, वो दरभंगा राज मे सर्वप्रथम बौसी सर्कल तत्पश्चात बिभिन्न पद पर कार्य केला . 1 9 52 मे बिहार रिसर्च सोसाइटी मे शामिल भेला आ कार्यालय सचिव के रूप मे हिनक मृत्यु भेलैन्ह । सब मिलाके वो मैथिली आ हिंदी मे 20 पुस्तक लिखलैथ । मिथिला आ इंडोलॉजी पर हिनकर लेखन क एखनो मूल्यवान मानल जायत अछि । संस्कृत क हिनक ज्ञान पूरl-पूरी आ ठोस छलैन्ह । वो मैथिली साहित्य संस्थान क तरफ से एक शोध पत्रिका- मैथिली भारती सेहो संपादित केला । अवहट्ठ : उद्धभव ओ विकास साहित्यिक इतिहास पर हिनकर प्रमुख कार्य मे से एक अछि , जे हुनकर गंभीर अध्ययन आ तार्किक विश्लेषण क शक्ति द्वारा दर्शायाल गेल अछि । 1 9 77 मे हिनका अहि पुस्तक पर साहित्य अकादमी वार्षिक पुरस्कार भेटल।
पं. राजेश्वर झा :: व्यक्तित्व ओ कृतित्व
(मिथिला मिहिर,1978/’अखियासल’मे संकलित)
साहित्यकारक व्यक्तित्वकेँ बूझब सर्वप्रथम आवश्यक अछि। बिना व्यक्तित्वकेँ बुझने कृतित्वक तहमे जाएब सम्भव नहि होइछ। व्यक्तित्वक निर्माण परिवेशसँ होइछ आ तें कृतित्वक माध्यमसँ रचनाकारक परिवेशकेँ सेहो बूझल जा सकैछ। साहित्यकारक व्यक्तित्व जाहि तरहक रहैछ, ओ जतेक प्रखर रहैछ, जतेक संघर्षशील रहैछ, ओही अनुपातमे ओहि रचनाकारक साहित्य समक्ष अबैछ।
पंडित राजेश्वर झा मातृभाषाक सर्वतोमुखी विकासक लेल संघर्षरत सेनानी साहित्यकारक अगिला पाँतीमे विराजमान रहलाह। हिनक एहि सक्रियताक दिशा रचनाकारकेँ प्रेरित करबाक दिश विशेष छल। लोककेँ साहित्य-रचना लेल प्रेरणा भेटौक अथवा कोन प्रकारक पोथीक आवश्यकता मैथिली साहित्यक लेल बेशी छैक, राजेश्वरबाबू सदिखन प्रयत्नशील रहैत छलाह। एही सक्रियताक प्रतिफल थिक जे राजेश्वरबाबू अपन रचनात्मक जीवनक अल्पवयमे अनेको पोथीक रचना कए सकलाह। मैथिली पोथी प्रकाशनक जे समस्या अछि से ओ नीक जकाँ अनुभव करैत छलाह। तथापि मातृभाषाक भंडारकेँ विभिन्न विधाक पोथीसँ भरबाक लेल ओ कोनो ने कोनो पोथी प्रकाशित करिते छलाह। मातृभाषाक वलिवेदीपर अपन अर्थक आहुति चढ़बिते छलाह। ‘मिथिलाभारती’ सन शोध पत्रिकाक प्रकाशन हो किंवा ‘मैथिली साहित्य संस्थानक’ साहित्यिक कार्यक्रम, हुनकहि सत्प्रयासक प्रतिफल छल। एक युगक सर्जनात्मक अवधिमे दू दर्जनक करीब पोथी? विभिन्न विधामे लिखि प्रकाशित कए लेब सामान्य बात नहि थिक। पुस्तक लेखन-प्रकाशनमे ओ ततेक पकिया छलाह जे घोषित तिथिक अन्दरे पोथी लिखि, विमोचन करा लैत छलाह।
राजेश्वर झाक कृतिक विभाजन तीन कोटिमे कएल जा सकैछ। पहिल कोटिमे अबैछ अनुसन्धानपरक पोथी, दोसर कोटिमे अछि ऐतिहासिक वा पौराणिक कथाक आधारपर लिखित पोथी तथा तेसर कोटिमे अछि सर्जनात्मक। अनुसन्धानपरक पोथीमे अबैछ : ‘मिथिलाक्षरक उद्भव ओ विकास’, ‘मैथिली साहित्यक आदिकाल’, ‘अवहट्टक उद्भव ओ विकास’, ‘पूर्वाञ्चलक मध्यकालीन वैष्णव साहित्य’ तथा ‘लोकगाथा विमोचन’। ‘पूर्वाञ्चलक मध्यकालीन वैष्णव साहित्य’ हिनक अन्तिम प्रकाशित कृति थिक। ‘अवहट्टक उद्भव ओ विकास’ वर्ष 1976 मे मरणोपरान्त साहित्य अकादमी द्वारा पुरस्कृत भेल। ऐतिहासिक किंवा पौराणिक कथाक आधारपर लिखित पोथीमे अछि – ‘महाकवि विद्यापति नाटक’, ‘शास्त्रार्थ नाटक’, ‘कन्दर्पी घाट नाटक’, ‘विद्याधर कथा’, ‘उर्वशी’, ‘मेनका’, ‘धर्मव्याध कथा’, ‘जट-जटिन’, एवं ‘श्याम-चकेवा’ आदि। तेसर कोटिक पोथीमे अछि – ‘दुखिया बाबाक खटरास’, ‘अपरिणीता’ आदि। एहि प्रकारक पोथी राजेश्वर बाबूक सर्जनात्मक प्रतिभाक द्योतक थिक।
मैथिली साहित्यक इतिहासकेँ सामान्यतः सिद्ध लोकनि द्वारा रचित, विशेषः शरहपादक साहित्यक आधार पर सप्तम- अष्ठम शताब्दी धरि लए गेल जाइछ। मुदा राजेश्वर झा एहि स्थापनासँ सहमत नहि छथि।
अपन अनुसन्धानक आधारपर ओ मैथिली साहित्यक आदिकालक इतिहासकेँ निम्न प्रकारें विभाजित कएल अछि –
1. 1500 ई. पू. सँ 800 ई. धरि उद्भव एवं अविकसित साहित्य,
2. 800 ई. सँ 1200 ई. धरिक अवधिमे रचित साहित्यकेँ प्रारम्भिक एवं विकासक साहित्य तथा
3. 1200 ई. से 1400 ई. धरिक अवधिमे रचल साहित्यकेँ समृद्ध साहित्य मानल अछि।
साहित्यक काल-निर्धारणक लेल सर्वप्रथम आवश्यक अछि जे ओहि कालक रचना उपलब्ध हो। सामग्री उपलब्ध भेलापर भाषाक विकासात्मक विवेचन आवश्यक होइछ। यद्यपि राजेश्वर झा मैथिली साहित्यक आदिकालक आरम्भ 1500 ई. पू. सँ मानल अछि। किन्तु तेइस सए वर्षक साहित्य जकरा ओ अविकसित साहित्य कहल अछि, बानगी प्रस्तुत करबामे असमर्थ छथि। ओ वाल्मीकि रामायणसँ गुह्यसमाज तन्त्र, ज्ञानसिद्धि साधनामाला, ललित विस्तर आदि मे मैथिली शब्दक प्राचीन प्रयोग पबैत छथि आ प्रमाण स्वरूप दू चारिटा शब्द प्रस्तुत कएल अछि। किन्तु दू चारिटा शब्दक उपस्थितिसँ ओकर प्रयोगक सन्दर्भ तथा तकर विकास एखनधरि कोना भेलैक अछि, से स्पष्ट नहि होइछ। तात्पर्य जे साक्ष्यक अभावमे राजेश्वर बाबूक तर्क कमजोर छनि। भाषाक विकासक रूपरेखा प्रस्तुत करबाक बदलामे ओ ओहिकाल खण्डक राजनीतिक आ सामाजिक इतिवृत्तिमे लेपटा गेल छथि आ तें प्रतिपाद्य छूटि गेल।
‘अवहट्टक उद्भव ओ विकास’मे राजेश्वर बाबू अपन प्रतिपाद्यकेँ प्रस्तुत करबामे असमर्थ भए जाइत छथि। अवहट्टक प्रसंग लिखने छथि- ‘पूर्वीय भारतीय भाषाक विकासक जे अवस्था अवहट्टक नामसँ प्रख्यात अछि ओकर प्राचीनरूप अपभ्रष्ट थिक।’ आ तकर वाद ओ पतञ्जलि, भरत आदिक मत प्रस्तुत करैत छथि। अवहट्टक सीमा-रेखा कोन ठामसँ अछि सर्वप्रथम कोन ठाम एकर प्रयोग भेल, से प्रामणिक ढ़ंगे कहबा मे असमर्थ छथि। अवहट्ट केवल पूर्वीय भारतमे प्रचलित छल से नहि, पश्चिमो भारतमे प्रचलित छल। ओकरो विकास होइत गेलैक अछि। ओहू विकासक वर्गीकरण भेल अछि। किन्तु राजेश्वर झाक जे विवेचन अथवा वर्गीकरण अछि ओहिमे कोनो मौलिकता नहि अछि, जे समक्ष अबैछ ओ थिक चर्चित चर्वण। एकटा आरो फरिछा कए कहल जा सकैछ जे अवहट्टक प्रसंग अनेको विद्वानक मतक अप्रमाणिक संग्रह मैथिलीमे राजेश्वर बाबू कएने छथि। दशम शताब्दीमे अपभ्रसकेँ लौकिक भाषाक रूपमे प्रचलित पबैत छथि मुदा जखन विवेचना अथवा मत प्रतिपादनक बेर अबैछ तँ 1160 ई. क ‘सर्वानन्द टीका सर्वस्व’क लौकिक प्रहेलिका उपस्थित करैत छथि। असम्बद्धताक दोष एहिमे नहि छैक से नहि, कौखन ओहनो सामग्री प्रस्तुत भए गेल अछि जकर विषयसँ कोनो मेल नहि छैक।
अनेको असम्बद्ध विषयक उल्लेखक बाद अवहट्टक जे विशेषता प्रस्तुत कएल अछि राजेश्वर झाक प्रतिपादनसँ निष्पन्न नहि होइछ। अपितु डा. गजानन वासुदेव तगारे आ डा. तेसरीक मतक उल्लेख करैत छथि। अनेक अधीतो विद्वानक मतक उल्लेख करब लेखकक गहन अध्ययनशीलताक तँ परिचय अवश्य दैछ, मुदा तदुपरान्त लेखकक जे अपन मान्यता निष्पन्न होइछ, से नहि भए पबैछ। राजेश्वरझाक आनो शोध सम्बन्धी पोथीमे एहि प्रकारक स्खलन अछि।
ऐतिहासिक किंवा पौराणिक कथाक आधार पर लिखित पोथीक संख्या अधिक छनि। तकर प्रमुख कारण अछि जे राजेश्वर बाबू एक तेहन संस्थानसँ सम्बद्ध छलाह, जाहिठाम विविध विषयक पौराणिक अथवा ऐतिहासिक पोथीक संख्या विशेष छैक। ओहि पोथी सभक अनवरत अवलोकन राजेश्वरबाबूकेँ अपन मातृभाषामे ओहि विषयक पोथी लिखबाक प्रेरणा देने होएतनि। आ जँ राजेश्वर बाबूक एहि पोथी सभक मूल्यांकन हुनक मातृभाषा प्रेमकेँ ध्यानमे राखि करी तँ विशेष लाभकर प्रतीत होएत, ओकर मूल्यांकन नीक जकाँ कएल जा सकैछ।
ऐतिहासिक किंवा पौराणिक कथाक आधार पर लिखित कतेको पोथीक नामक संग राजेश्वर बाबू नाटक जोड़ि देने छथि। एहि पोथीक अवलोकनसँ इएह प्रतीत होइछ जे नाटकक विषय-वस्तु केहन होएबाक चाही, डायलाॅेग केहन होयबाक चाही, स्थान, काल आ पात्रमे कोना सामंजस्य कएल जएबाक चाही, राजेश्वर बाबू ध्यान नहि दैल छलाह। आ प्रायः एही हेतु राजेश्वर बाबूक ओ पोथी जकर नामक संग नाटक शब्द जोड़ल अछि, से ने तँ मंचोपयोगी नाटक थिक आने सुपाठ्य। किन्तु, एहि सभक सबसँ पैघ विशेषता अछि जे अेा मिथिला, मैथिली एवं मैथिलीक प्रति प्रगाढ़ प्रेम जगएबाक भावनासँ ओतप्रोत अछि। जे लेखकक मातृभाषाक प्रति प्रतिवद्धताक द्योतक थिक।
‘दुखिया बाबाक खटरास’ आ ‘अपरिणीता’ राजेश्वर बाबूक सर्जनात्मक प्रतिभाक द्योतक थिक। एहि दूनू पोथीमे राजेश्वर बाबू कल्पनाक आधार लेलनि अछि। ‘दुखिया बाबाक खटरास’क प्रसंग स्वयं लिखने छथि ‘हुनक नाम-धामसँ कोनो सम्बन्ध नहि रहि मात्र हमर कल्पनाक आधार छनि जकर उपकरण कौतुक प्रियता आ चातुर्य थिक। एहिमे सात गोट कथा संगृहीत अछि। सामान्यतया एकरा व्यंग्यपरक कथा कहल जा सकैछ। मुदा केवल व्यंग्ये धरि सीमित नहि राखि प्रभावक तीव्रताकेँ स्थिर रखबाक बदलामे स्पष्टरूपें भूमिकामे उपदेश देल अछि, जे प्रभावकेँ छितरा दैछ। मुदा एहि पोथीक भाषा अपन विशेषताक कारणें गद्य साहित्यक नमूना बनि गेल अछि। गाम-घरमे प्रचलित शब्दक प्रयोग जेना ओ गाँजमे छानि कएने होथि। ई लेखकक भाषा-संवेदना, शब्दक परिचय आ प्रयोगकेँ द्योतित करैछ।
राजेश्वर झाक व्यक्तित्व ओ कृतित्वकेँ जँ तराजूक पलरा पर राखल जाय तँ कृतित्वक अपेक्षा व्यक्तित्व विशेष भरिगर भए जएतनि। किएक तँ राजेश्वर बाबू प्रेरणाक काज बड़ करैत छलाह। लोककेँ लिखबाक लेल प्रेरित करैत छलाह। कार्यक्रम आयोजित कए लेखक ओ विद्वान लोकनिकेँ नव-नव विषय पर सोचबाक लेल विवश करैत छलाह। आ एहि काजक लेल ओ स्मरणीय रहताह। ओहि महान व्यक्तित्वक निधन 23 अप्रैल,1977 केँ पचपन वर्षक वयसमे भए गेलनि।


text:
पटना। मुख्यमंत्री नीतीश कुमार कहला जे हुनक संग-संग समस्त भारतीय क मन मे नेपाल क प्रति असीम लगाव अछि। हम नेपाल कए अपन दिल मे रखैत छी। नेपाल मे किछु होइत अछि त ओहि मे ओनो आन देशक मुकाबले हमरा बेसी दिलचस्पी रहैत अछि। नेपाल आ भारत मे काफी समानता अछि। अगर नेपाल क लोकक मन मे भारत क प्रति कतहु कनिको गलतफहमी अछि त ओकरा त्यागि देबाकचाही। मुख्यमंत्री नीतीश कुुमार पटना मे विदेश मंत्रालय द्वारा नेपाल पर आयोजित सेमिनार मे बाजि रहल छलाह। एहि मौका पर भारत मे नेपाल क राजदूत राकेश सूद सहित नेपाल स आयल एकटा पैघ प्रतिनिधिमंडल सेहो मौजूद छल। मुख्यमंत्री नेपाली प्रतिनिधिमंडल कए बिहार मे भेल बदलाव कए विस्तार स कहला आ हुनकर प्रश्न क उत्तर सेहो देलाह। एहि पर नेपाल क आर्थिक अध्ययन संस्थान बिहार मे भेल विकास पर शोध करबाक इच्छा जतौलक अछि।
मुख्यमंत्री कहला जे नेपाल मे लोकतंत्र मजबूत भेल अछि एहि स हमसब खुश छी। नेपाल क सीमा बिहार स सटल अछि। जखन हम आहि क्षेत्र मे अपन सभा करैत छी, त सभा मे खुलल बार्डर हेबाककारण स नेपाल क लोक सेहो हमरा सुनबा लेल अबैत छथि। हुनका लोकनि कए सेहो बिहार मे दिलचस्पी छैन। ओना एकटा प्रश्न पर मुख्यमंत्री कहला जे सीमा पर चौकसी बढ़बाकचाही। किया किएकर फायदा दूनू देशकलोक स बेसी आइ-काल्हि तेसर देशक लोक उठा रहल अछि।
नेपाली प्रतिनिधिमंडल क सदस्य मे डा. बाबू राम भंट्टाराई, वर्षा मान, प्रदीप गिरि, विमलेंद्र निधि, गगन थापा, अनिल झा, जितेंद्र नारायण देव, प्रदीप गयावली, नेपाल क राष्ट्रपति क राजनीतिक सलाहकार हरि शर्मा आ भारतीय प्रतिनिधिमंडल क सदस्य क तौर पर लोकसभा क पूर्व सेक्रेट्री जनरल सुभाष कश्यप आ नेपाल क पूर्व राजदूत देव मुखर्जी एहि मौका पर मौजूद छलाह।


text:
गोनूक सपना
गोनू झा काली मायक बड्ड पैघ भक्त छलाह । ओना तँ संपूर्ण मिथिलांचल मे शक्तिपूजाक प्रधानता छैक, तथापि गोनू नित्य माताक पूजा करैत छलाह आ माताक प्रसादात् ओ स्वस्थ आ प्रसन्नचित्त रहैत छलाह । हुनक बुद्धिमत्ताक लोहा नहि केवल गामे भरि मे वरन् मिथिला राजदरबार सहित अन्यत्रो मानल जाईत छल । एकबेर स्वयं माता काली हुनक बुद्धिमत्ताक परीक्षा लेबाक निश्चय केलीह ।
माता काली स्वप्न मे गोनूक समक्ष प्रकट भेलीह आ अपन रूप अति भयंकर बना लेलनि । हुनका मात्र दूटा हाथ छलनि आ हजार गोट मूँह । गोनू उठलाह आ माता कें साष्टांग प्रणाम केलनि । किन्तु तत्क्षण किछु सोचि कें हुनका हँसी लागि गेलनि ।हुनक शांत मुद्रा आ पुन: हँसीक आवाज सुनि माता काली कें कने अचरज भेलनि । ओ पुछि देलथिन्ह जे की अहाँ कें हमरा सँ डर नहि भेल? संगहि माता इहो प्रश्न केलनि जे अहाँ के हँसी किएक लागल? उत्तर मे गोनू बजलाह जे बाघ करबो भयंकर रहय, ओकरा देखि कें ओकर बच्चा नहि डेराईत अछि । आ हमहूँ तँ अहाँक पुत्र थिकहुँ तें अहाँ सँ डर लागबाक कोनो प्रश्ने नहि अछि । पुन: हँसीक विषय मे उत्तर देबा सँ पूर्व गोनू माता सँ क्षमा याचना कयलनि । माता हुनका क्षमा दान देलनि । तखन गोनू कहलाह जे हमरा एहि बातक आशंका बेर-बेर भऽ रहल अछि जे हमरा एकटा नाक अछि आ दूटा हाथ आ तखन जुकाम भऽ गेला पर नाक पोछैत-पोछैत परेशान भऽ जाइत छी आ अहाँ केँ १००० नासिका मे मात्र दूटा हाथ अछि, तँ जुकाम भऽ गेला पर अहाँ दूटा हाथ सँ १००० नासिका कोना पोछैत होयब ।
गोनूक ई उत्तर सूनि माता कें बड्ड हँसी लगलनि आ ओ बजलीह – गोनू अहाँ कें बुद्धिमत्ता आ वाकपटुता मे कियो नहि हरा सकत ई हमर आशीर्वाद अछि । ई कहि माता काली अदृश्य भऽ गेलीह ।


text:
आईपीएस ए के सिंह 1985 बैच के अधिकारी छैथ। गुजरात म' ओ पहिनो कैको महत्वपूर्ण पद पर रही चुकल छैथ। आईपीएस ए के सिंह क' प्रधानमन्त्री नरेन्द्र मोदी सेहो बहुत भरोसामंद अधिकारी मानैत छैथ।
गुजरात म' आईपीएस अधिकारि सभक तबादला म' शिवानन्द झा क' एडीजीपी, इंटेलिजेंस ब्यूरो, गांधीनगर बनाओल गेल अछि। शिवानद झा सेहो बिहार सँ छैथ। बीच म' हुनक चर्चा दिल्ली पुलिस के कमिश्नरक रूप म' सेहो होयत छलैन्ह, आब इंटेलिजेंस ब्यूरो म' शिवानन्द झा गुजरात केर गांधीनगर सँ सरकार क' आतंकी आर अपराधी सभक गतिविधि केर ख़ुफ़िया जानकारी देथिन।


text:
कमतौल (दरभंगा)। 28 जनवरी। ग्रामीण सभक बहादुरी से पिछ्ला गुरुवार के रतनपुर सरस्वती शिशु मंदिर लग से लुटलगेल अपाचे मोटरसाइकिल BR06AV/9685 क' मोटरसाइकिल सवार के हल्ला केला पर ग्रामीण सभ अप्पन बहादुरी देखबैत छीनल गेल मोटरसाइकिल क' हथियार बंद तीन लुटेरा मे एक के रतनपुर-लखनपुर पथ पर धड़ दबोचलन्हि। ओतहि गश्ती दल तुरंत मौक़ा पर पहुंच ग्रामीण सभसे माइर खे रहल लुटेरा क' जिंदा कारतूस व एक देशी कट्टा संग अपना कब्ज़ा मे लेलैन्ह।
मौका पर सीमावर्ती जाले, सिंहवाड़ा व मुजफ्फरपुर जिला के कटरा थाना पुलिस के गश्ती दल सेहो पहुँचल। लुटेरा क' पकड़बाक क्रम मे एक ग्रामीण सेहो जख्मी भेला। पुलिस धराओल गेल लुटेरा केर पहचान सीतामढ़ी जिला के रुनीसैदपुर थाना क्षेत्रक रामनगर गाम निवासी रमेश कुमार मिश्र के पुत्र रवि कुमार मिश्रक रूप मे कएलन्हि अछि। गिरफ्तार लुटेराक निशानदेही पर कमतौल थानाध्यक्ष राजकुमार राय कटरा थाना पुलिस के सहयोग सँ एहि थाना क्षेत्र के बखरी गांव निवासी पवन पासवान के पुत्र व मोटरसाइकल लूट के दोसर लुटेरा संगी सूरज पासवान क' सेहो गिरफ्तार कएलन्हि अछि। तेसर अपराधी के सेहो गिरफ्तारी के लेल एएसपी दिलनवाज अहमद मोनेटरिंग क' रहल छैथ। उक्त मामला ल'के कमतौल पुलिस निरीक्षक अजय कुमार झा केर नेतृत्व मे छापामारी जारी अछि।
अपने के बता दी कि क्षेत्रक कलवारा गाम निवासी राम ज्ञान दुबे के पुत्र मनीष कुमार दुबे क्षेत्रक ब्रहमपुर हाट पर फोटो स्टेट के दोकान चलबैत छैथ। पिछ्ला गुरुवार के सांझ ओ अप्पन दोकान बंद करि अप्पन सफ़ेद अपाची मोटरसाइकल BR06AV/9685 से अप्पन सासुर कटरा थांना क्षेत्र के लखनपुर गाम जायत छला। एतबे मे एक मोटरसाइकल पर सवार तीन अपराधि सभ रतनपुर स्कुल लग अपाची बाइक हुनका से छीन लेलैन्ह। जाहि पर एक अपराधी सवार भ' सभ अपराधी भागे लागला। पीड़ित दूबे खूब जोर से हल्ला करि मदद लेल गुहार लगेलन्हि। रतनपुर-लखनपुर पथ पर भाईग रहल दुनु मोटरसाइकल मे एक मोटरसाइकल व एक लुटेरा धराओल गेल। दोसर मोटरसाइकल पर सवार दुनु लुटेरा भागवा मे कामयाब रहला। जाहिमे एक सूरज क' पुलिस कैल्ह शुक्रवार दिन गिरफ्तार केलन्हि अछि।


text:
रुसी कवि मैक्सिम टैंक, जिनक वास्तविक नाम एवजेनि स्कुरको छलनि, क जन्म 1912 ई० मे भेल छलनि। हुनक बाल्यावस्था गाय चरबैत तथा युवावस्था रुसी क्रांतिक लेल संघर्ष करैत बितलिन। हिनक पहिल कविता-संग्रह 1936 मे प्रकाशित होइते जप्त क' लेल गेल। 1978 मे हिनका लेनिन पुरस्कार सँ सम्मानित कयल गेलनि। हिनक प्रमुख कविता- संग्रह छनि - 'हमर प्रतिदिनक आहार', पानिक एक घोंट', 'पृथ्वी संग पत्राचार' आदि। टैंकक मतेँ कविता केँ निश्चित रूप सँ किछु न'व उद्-घाटित करक चाही, अन्यथा ओ कविता नहि रहि जाइछ। प्रस्तुत कविता 'सोवियत लिटरेचर' के जनवरी'79क अंक सँ कुणाल द्वारा अनूदित अछि।
कविता : असमर्थता
अहाँ हाक देब
तँ भ' सकैए हम तत्क्षण उतारा नै दी
से कृपया तमसाएब नै हमरा पर
एना होइ छै जे
बेसी काल
हमरा कान्ह पर
थाकल चीड़इ- चुनमुन्नी विश्राम कर' लगैए
आ हम
ओकरा सबके बाधा नै देब' चाहै छी।
एना होइ छै जे
बेसी काल
हमरा आँखिक सोझाँ
ठाढ़ भ' जाइ छथि मृत बंधुगण
आ हम
हुनका सबहक संग गप्प करबा मे व्यस्त भ' जाइ छी।
एना होइ छै जे
बेसी काल
हमर ठोर स्पंदनहीन भ' जाइए
एकटा दीर्घ प्रतीक्षित गीतक लेल
आतुर भेल हम बौक भ' जाइ छी
अहाँक
हाकक उतारा देबा मे
साफे असमर्थ।
प्रस्तुत अनुवाद आ प्रस्तुति एतए आरम्भ (सं. राजमोहन झा) सँ साभार प्रस्तुत अछि। कुणाल मैथिलीक समादृत कवि, अनुवादक आ रंग-निर्देशक छथि। 'मिताक नाम' शीर्षक सँ हिनक एक काव्य-संकलन, नाटक - गोनू झा, कुसुमा सलहेस, बिदापत, फुलबा कटोरबा, डर व पाँच प्रश्न (सहयोगी नाटककार- कुमार गगन) एवं धूर्तसमागम, रुक्मणिहरण, सीतायण, टटकाल दर्शन, लोढ़ानाथ, लोटकायण, भग्न स्तूपक एकटा अक्षर स्तम्भ आदि नाटकक प्रस्तुतिलेेेख आ किछु रेडियो नाटक, पटकथा, गीत, फ़िल्म, tv सीरियल, डाक्युमेंट्री, एक दर्जन करीब चैम्बर ड्रामा, अनेको नाट्य विषयक निबंध सेहो प्रकाशित-प्रशंशित छनि। हिनका सँ snjha.kunal@gmail.com पर सम्पर्क सम्भव अछि।
असमर्थता Reviewed by e-Mithila on अगस्त 11, 2019 Rating:
सदस्यता लें टिप्पणियाँ भेजें ( Atom )


text:
कोलकाता. प्रतोयोगिता सेहो गीतगाइन प्रतियोगिता. लगइए ने किछु विशेष? ई प्रतियोगिता मिथिला महोत्सव 2012 केर दोसर दिन आयोजित भेल छल. कार्यक्रम मे प्रतियोगी मिथिलानी गीतगाइन केर संख्या सभ कें चकित कयने छल. एतबा नहि प्रतियोगी मिथिलाक सभ क्षेत्र केर छलीह. मैथिल दर्शक लोकनि हेतु एहि तरहक आयोजन अनुपम अछि. कार्यक्रम केर सफलता ओ मिथिलानी केर उत्साह कें देखैत गीतगाइन सभ कें सम्मानित करबाक ठनलक अछि मिथिला विकास परिषद्. जनतब देइत मिविप केर राष्ट्रीय अध्यक्ष अशोक झा कहलनि अछि जे मिथिला महोत्सव केर तेसर दिनक कार्यक्रम भारतीय भाषा परिषद् मे साहित्यिक विचार गोष्ठी ओ कवि सम्मलेन निर्धारित अछि. ओहि सं पहिने गीतगाइन लोकनि कें सम्मानित कयल जायत. ई कार्यक्रम दिगम्बर जैन भवन (मछुआ, बड़ाबाजार) मे रविदिन, 26 अगस्त 2012 कें होयत. एहि अवसर पर मीरा झा द्वारा संग्रहित ओ सुप्रसिद्ध मैथिल सेवी तेज नारायण झा द्वारा प्रकाशित श्री भगवती वंदना पोथी केर विमोचन होयत.
(Report: मिथिमीडिया ब्यूरो)
Tags: हालचाल


text:
अकादमीक नाम पर बड़का-बड़का घोषणा आ नाना टिटम्भा. देशक राजधानी मे मैथिली-भोजपुरी अकादमीक काज-राज तहिना लागि रहल अछि. पहिनहुं मैथिली संगे एहि अकादमी मे दोयम स्तरक व्यवहार चर्चा मे रहल अछि. जखन कनेक धियान देल त' लागल जे ई त' फोकला अकादमी अछि. जे जतेक घोषणा आ कार्यक्रम छै तकर क्रियान्वयन शून्ना सं कनिये बेसी.
आइ हमसब मिथिला राज्य, मैथिलीक माध्यमे पढ़ौनी आदि अनेक अधिकार प्राप्त करबा हेतु सरकारसँ, सरकारी व्यवस्थासँ लड़ि रहल छी. पछिला सात दशकसँ सेहो मिथिला-मैथिलीक नामपर निरंतर आंदोलन चलल अछि आ तकर फलस्वरूप जे किछु महत्वपूर्ण भेटल ताहिमे विश्वविद्यालयमे मैथिलीक पढ़ाइ, संविधानक आठम अनुसूचिमे मैथिलीक स्थान, पटनामे मैथिली अकादमीक स्थापना, साहित्य अकादमीमे मैथिलीकेँ मान्यता आदि प्रमुख अछि. एहिना सन् २००८ ई.मे दिल्लीमे मैथिली-भोजपुरी अकादमीक स्थापना सेहो भेल. मुदा, एहि संस्थाक दुरावस्था देखि लगैए जेना हमसभ अधिकार प्राप्तिक बाद निश्चिन्त भ' जाइत छी आ कर्तव्य बिसरि जाइत छी. जँ से नहि तँ मात्र साहित्य -अकादमीएक तिकड़ममे ओझरा जाइत छी.
मैथिली-भोजपुरी अकादमीक जे नियम-कानून छैक एवं एहिमे मैथिली ओ भोजपुरी भाषा-साहित्यक विकासक हेतु जे प्रावधान सभ कएल गेल छैक, पछिला छओ बरखमे तकर दशांसोक क्रियान्वयन नहि जँ भ' सकल अछि तँ ताहि लेल निश्चित रूपेँ एकर परामर्शदात्री समूहक सदस्य लोकनि, अपन-अपन भाषाक प्रतिनिधि लोकनि आ साहित्यकार लोकनि जिम्मेवार छथि. एकर नियमक अनुसार प्रत्येक बरख दुनू भाषामे छओ-छओ टा पुरस्कार देबाक प्रावधान छैक . मुदा, पछिला पाँच बरखमे एको गोटेकेँ से नहि देल गेल अछि. तकर की कारण छैक से ककरो ज्ञात नहि. तहिना पोथी प्रकाशन ओ खरीदक सेहो प्रावधान कएल गेल छैक मुदा, आइधरि एहि संस्था द्वारा कतेक मैथिली पोथी कीनल गेल अछि सेहो अनवेष्णक विषय थीक. बरखमे दू बेर कवि-सम्मेलन आ किछु रमन-चमन केर कार्यक्रमसँ ई संस्था अपन भाषा-सेवाक कर्तव्यसँ पिण्ड छोड़ाय लैत अछि. कमोवेश आइ इहो सरकारी संस्था कोनो चंदाक धंधा करयबला संस्थासँ बेसी नहिए लगैए. प्रत्येक बरख जे किछु गोटपंगड़ा साहित्यिक कार्यक्रमक आयोजनो होइत छैक ताहूमे परामर्शदात्री समूहक लोके सभ भाग लैत छथि किंवा बहरीयो वएह जे हुनकर समाङ होथिन्ह. कुल मिलाक" कहल जा सकैए जे ई संस्था जँ आइ अपन उद्देश्यसँ भटकल अछि तँ ताहिमे सभसँ बेसी दोषी मैथिली भाषा-भाषी छथि. मैथिली साहित्यकार छथि. मैथिलीक प्रतिनिधित्व करैत मैथिली परामर्शदात्री समूहक सदस्य लोकनि छथि.
— मिथिमीडिया डेस्क
Tags: आलेख


text:
मिथिला मे दशमीए सं दीयाबाती जड़ायब शुरू भ' जाइत अछि. धनतेरस सं ओहुना पावनिक श्रृंखला सन शुरू भ' जाइत अछि. मिथिला मे दीयाबातीक महत्व एहू लेल बेसी अछि जे मैथिली (सिया) श्रीरामक संग चौदह बरखक बनवासक उपरांत अजोध्या आपस आयल छलीह. अन्हार पर इजोरियक विजय केर ई पावनि जन-जन सं जुडल अछि. लछमी केर आराधना केर संगहि राति मे कालीपूजा सं मिथिला केर माहौल श्रद्धा सिक्त रहैत अछि. दीयाबातीक लेल अनेकानेक कथा प्रचलित अछि. सोझ शब्द मे कहल जाय त' सुख-समृद्धि ओ आकांक्षा कें नव पाँखि देबय आ अपार हर्खक ओरियान केर पावनि अछि दीयाबाती.
> मिथिला मे एना होइछ पूजन
घर-आँगन केर साफ़-सफ़ाइ केर पश्चात गोबर सं नीपल जाइत अछि. ओहुना दीयाबती हेतु घर-आँगन पहिने सं चकाचक कयल गेल रहैत अछि. भगवती घर मे गोसाओन लग अरिपन देल जाइत अछि. कहल जाइत अछि जे आजुक दिन भगवती बहराइ छथि. फेर देवोत्थानक एकादशी दिन घरवास करैत छथि. सांझ होइते घर-दुआरि दीया सं चक-मक करय लगैत अछि. सांझू पहर लोक फटक्का आदि छोड़ैत छथि. हुक्का-लोली सेहो जराओल जाइत अछि, जे भगवती घर सं लोक गामक बाहरी भाग मे पोखरि वा बाध दिस जा फेकैत अछि. लक्ष्मी-गणेशक पूजन सेहो कयल जाइत अछि. राति बढ़ने कालीपूजन केर सेहो प्रथा अछि. बंगाल मे दीयाबातीक सांझ मे कालीपूजा प्रमुखता सं मनाओल जाइत अछि. मुदा मिथिला मे लोक दीयाबती केर संगहि लक्ष्मी-गणेश ओ तखन काली पूजन करैत छथि. गाम-गाम काली माय केर प्रतिमा बना पूजन कयल जाइत अछि. जतय काली मंदिर अछि, ओतय एहि दिन फराके माहौल रहैत अछि. बेसी ठाम दीयाबाती सं शुरू भ' पंचदिवसीय काली पूजनोत्सव आयोजित कयल जाइत अछि.
>गोधन पूजा केर विधान
दीयाबाती केर अगिला दिन अर्थात कार्तिक मास केर शुक्ल पक्ष प्रतिपदा कें गोवर्धन पूजा कयल जाइत अछि. एहि दिन बलि पूजा, अन्न कूट, मार्गपाली आदि उत्सव सेहो मनाओल जाइत अछि. एहि पावनि केर मिथिलाक लोकजीवन मे विशेष महत्व अछि. एहि पावनि कें ल' कथा ओ मान्यता सेहो जुडल अछि. श्रीकृष्ण ओ गोवर्धन केर कथा प्रसंग सं के' परिचित नहि अछि. एहि दिन मिथिला मे माल-जाल केर दुलार होइत अछि. गोधन केर पूजन कयल जाइत अछि. गाय आ बरदक थैर मे गोबर, पिठार ओ सिन्दूर सं गोवर्धन बना पूजा कयल जाइत अछि. मिथिलाक कृषि परम्परा मे पशु केर महत्व बहुत बेसी अछि. एहि दिन माल-जाल कें तेल ओ बकेन पीयाओल जाइत छैक. सिंघ मे तेल लगाओल जाइत छैक. गोधन कें पान-सुपारी सेहो देल जाइत छैक. माल-जाल कें नवका नाथ-गरदानी पहिराओल जाइत अछि. चरवाह आ जन-बोनिहार जे कृषि कार्य मे सहयोग करैत छथि, हुनका एहि दिन नओत द' खुआओल जाइत अछि. बहुतो लोक जन-बोनिहार कें सीधा सेहो देइत छथि. एहि दिन पहलवानी खेलयबाक सेहो परंपरा रहल अछि. एहि दिन मिथिलाक धीया नवनिया (लवनिया) चिपड़ी पथइ छथि. एही चिपड़ी सं नवान्न केर अन्न उसनय लेल चूल्हा पजाडल जाइत अछि.
> यम द्वितीय कें चित्रगुप्त केर पूजन
दीयाबातीक दू दिन बाद अर्थात यम द्वितीय कें चित्रगुप्त केर पूजा कयल जाइत अछि. एहि दिन कलम आ चित्रगुप्त केर पूजन कयल जाइत अछि. प्रचलित कथाक अनुसार चित्रगुप्त ब्रह्माक पुत्र छथि. एहि संदर्भ मे एक कथा अछि जे यमराज सृष्टिक आकार बढ़ने सृष्टिक रचनाकार ब्रह्माजी लग पहुँचलाह आ प्राणीक पाप-पुण्य केर लेखा-जोखा रखबा लेल कोनो ठोस बेवस्था कार्बा लेल कहलनि. यमराज अपना लेल योग्य मंत्रीक व्यवस्था करबाक प्रार्थना कयलनि. ब्रह्माजी यमराज कें हल तकबाक आश्वासन द' समाधि मे चल गेलाह. 11 हजार सालक समाधिक बाद ब्रह्मा जी केर काया सं एक दिव्य पुरुष उत्पन्न भेल. श्यामल वर्ण केर एहि दिव्य पुरुषक कमल सामान नेत्र छल, कान मे कुण्डल, गर मे मुक्तासर, शरीर पर पीताम्बर वस्त्र आ हाथ मे कलम दवात छल. उत्पन्न पुरुष भगवान ब्रह्मा सं अपन नाम आ काज पूछलनि त' ब्रह्मा जी कहलनि, अहां हमर काया सं उत्पन्न भेल छी तें अहां कायस्थ छी. अहां हमर चित्त मे गुप्त छलहुँ तें अहांक नाओ चित्रगुप्त होयत. अहां यमलोक जा मनुक्खक पाप-पुण्य केर लेखा तैयार करब. कायस्थ लोकनि चित्रगुप्तक वंशज मानल जाइत छथि. एहि दिन मिथिला मे कायस्थ लोकनि कलम-दवात संगहि चित्रगुप्त केर प्रतिमा पूजन सेहो करैत छथि. कलम-दवात केर पूजन मे कायस्थ सहित मिथिलाक अन्य वर्णक लोक सेहो भाग लेइत छथि. देश-विदेश मे रहनिहार मैथिल लोकनि ई पावनि मनबैत छथि.
> भरदुतिया केर धूम
भरदुतिया कार्तिक मासक शुक्ल पक्ष केर द्वितीया तिथि कें मनाओल जाइत अछि. एकरा यम द्वितीया सेहो कहल जाइत अछि. भरदुतिया मे बहिन भायक ललाट पर पिठार आ सिंदुरक ठोप क' उज्ज्वल भविष्यक कामना करैत अछि. मिथिला मे एहि अवसर पर भाइ उपहार वा नगद देइत अछि. ई पर्व भाइक प्रति बहिनक प्रेम केर सूचक अछि. एहि पावनि लेल एकटा कथा सेहो प्रचलित अछि. यम देवता अपन बहिन जमुना कें एही दिन दर्शन देने छलाह. जम महाराज व्यस्तता केर कारणें अपन बहिन सं भेट नहि क' पबैत छलाह. एहि दिन बहिन ठाओ पीढ़ी क' भाइ केर बाट तकैत अछि. मिथिला मे अलग तरहक अरिपन पाडल जाइत अछि. दीयाबाती आ छठि केर बीच मे ई पावनि भेने हर्ख कतेको गुण बढैत अछि.
> छठि परमेसरी केर अराधना
लोक आस्थाक महान पर्व छठि समूचा भारत-नेपाल मे प्रमुखता सं मनाओल जाइत अछि. ई पावनि सभ धर्मावलम्बी लेल समान महत्व रखैत अछि. दुनू पार मिथिला मे एहि पावनि कें ल' लोक मे अपार आस्था अछि. हिन्दू सहित मुस्लिम ओ सिख समुदायक लोक ई पावनि मनबैत छथि. कातिक शुक्ल पक्षक षष्ठी कें मनाओल जायवला छठि सूर्योपासना केर अनुपम विधि-विधान लेल सेहो प्रचलित अछि. पारिवारिक सुख-स्मृद्धि तथा मनोवांछित फलप्राप्तिक लेल ई पावनि मनाओल जाइत अछि. छठ पूजा चार दिवसीय उत्सव अछि. व्रतधारी लगातार 36 घंटा व्रत रखैत छथि. पहिल दिन कार्तिक शुक्ल चतुर्थी ‘नहाय-खाय’ केर रूप मे मनाओल जाइत अछि. दोसर दिन कातिक शुक्ल पंचमी कें छठिव्रती दिन भरि उपास क' सांझ मे अन्न ग्रहण करैत छथि, एकरा ‘खरना’ कहल जाइत अछि. तेसर दिन कार्तिक शुक्ल षष्ठी कें दिन मे छठि केर प्रसाद बनाओल जाइत अछि. सांझ मे जलकर पर जा सूर्य कें अरघ देल जाइत अछि. चारिम दिन कार्तिक शुक्ल सप्तमी कें भोरे उगैत सूर्य कें अरघ देल जाइत अछि. अंत मे छठिव्रती कांच दूध केर शरबत पी क' आ कनेक प्रसाद खा क' व्रत पूर्ण करैत छथि.


text:
सहरसा। 03 जनवरी। मात्र 6 बेड केर सुविधा बला पीएचसी पंचगछिया केर कायाकल्प होमे जे रहल अछि। बरख 2018 केर शुरुआत होयते लोग सभ के सीएचसी केर सुविधा भेटब शुरू भ' जायत। विभाग द्वारा एहिठाम तीस बेड केर अस्पताल केर निर्माण शुरू कर' देल गेल अछि। भवन निर्माण मे 3 करोड़ 82 लाख 85 हजार 341 केर राशि खर्च होयत।
स्वास्थ्य विभाग द्वारा दिसंबर 2017 तक भवन निर्माण काज पूर्ण करबाक सख्त निर्देश संवेदक क' देल गेल अछि। भवन निर्माण काज पूरा होयबाक बाद पीएचसी पंचगछिया मे सीएचसी केर सुविधा भेटब शुरू भ' जायत।
सीएचसी सुविधा बहाल होयबाक संभावना से क्षेत्र वासि सभ मे खुशी केर माहौल अछि। पटोरी के मनोज दत्ता, पंचगछिया के संजीव सिंह, बरहशेर के मनोरंजन पांडेय कहला कि 30 बेड केर सुविधा भेटला से आब क्षेत्र वासि सभ क' अन्यत्र नहि जे परतैन्ह। आगा ओ सभ कहला कि सीएचसी केर सुविधा भेटबाक संगे - संग चिकित्सक केर पदस्थापन सेहो जरूरी अछि।


text:
राघव सच्चर
राघव सच्चर (जन्म जुलाई २४, १९८०, भारत मे) एक भारतीय गायक छी, इनकर पिता आर.के. सच्चर आ माता उषा सच्चर छी। ओ तीन बच्चा मे सबसँ छोट अछि। ओ चाईर साल क उम्र से ही अपन पहिल वाद्ययंत्र, हारमोनिका, बजाना प्रारंभ करि देने छल। तखन से हर साल उनकर माता-पिता उनका एक वाद्ययंत्र ही उपहार मे दैल प्रारम्भ करि देलक संगीत प्रेमिसभ के परिवार मे जन्मल राघव क संगीत मे बहुत कम उम्र से ही दिलचस्पी छल। उनका १९९४ मे दिल्ली मे आयोजित पेप्सी कोरनुकोपिया प्रतियोगिता मे सर्वश्रेष्ठ ड्रम वादक क पुरस्कार मिलल, एकर अलावा उनका बिट्स पिलानी (BITS Pilani) मे सर्वश्रेष्ठ की-बोर्ड वादक क पुरस्कार सेहो मिलल ओ अपन मित्रसभ के साथ मिलके एक बैंड कैनजोना (Canzona) क गठन केलक आ ओकर पश्चात् वर्ष २००० मे ओ मोनाश कंजर्वेटरी अफ म्यूजिक (Monash Conservatory of Music) से संगीत क शिक्षा लै के लेल मेल्बर्न, अस्ट्रेलिया चलि गेल।


text:
मैथिलीपुत्र
एक डेग मिथिला मैथिली हेतु
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 3 सितंबर 2022
सरकारी नौकरी
रविवार, 11 जुलाई 2021
एकटा मैथिली जमेएकें उत्तर
मिथिलामे जमेएकें भोजन परसैत काल साउस पुछलथिन : "झा जी खीर खेबइ कि हलुआ..??"
जमेए : "किएक घरमे कटोरी एक्के टा छैक की ?''
गुरुवार, 20 मई 2021
गजल
हुनक भोजक मंत्र जानि अबै छी
कमौआ पुतक लातो सोहनगर
गरीब घरक कोड़ो गानि अबै छी
चानि पर तेलक अभाबे केश नै
कनियाँगतक खेत फानि अबै छी
गप्पक कोनो खतिहान नै भेलैए
'मनु' बैसू हम पीबि पानि अबे छी
शनिवार, 13 फ़रवरी 2021
भक्ति गजल
मैया हमर जगतारनि कल्याणी
सबहक अहाँ सुधि लेलौं महरानी
नै हम मिलब माँ बाटक गरदामे
चिंता किए जेकर माय भवानी
जग ठोकरेलक सदिखन ढेपासन
देलौं शरण निर्बलके हे दानी
दर्शन अपन दिअ हे अम्बे माता
नै सोन झूठक चाही नै चानी
धेलक चरण 'मनु' तोहर हे मैया
नै आब जगमे ककरो हम जानी
(मात्रा क्रम : २२१२-२२२-२२२)
जगदानन्द झा 'मनु'
रविवार, 12 अप्रैल 2020
मोनक प्रश्न
कि सभ कवि बेधर्मी होइ छै ?
हाँ हाँ ई जुनि कहि देब, कविक धर्म
हमरा कविक धर्म नहि
हमरा बुझैके अछि कविके घर्म
धर्म ! ओ धर्म
अहाँक पुरखाक घर्म
जे अहाँके वैष्णव बनेलक
जे अहाँके टीक रखब सिखेलक
जे अहाँके माय भगवतीक सेबक बनेलक
आ जे केकरो गायभक्क्षी बनेलक
ओ धर्म
किएक
अनायास ई प्रश्न किएक ?
आइ देख रहल छी
जाहि कविके दाढ़ी नै भेलैए
ओहो गड़ीया रहल अछि
धर्मके टीक आ चाननके
गड़ीया रहल अछि
धर्मक गप्प करै बलाके
गड़ीया रहल अछि
धर्मक स्थानके
आ धर्म देवीके
कमोबेस मैथिलीक कविक सभक
इहे चालि अछि
हाँ ! कियों चिन्हार
तँ कियों अनचिन्हार अछि
तें पुछए परल ई प्रश्न
की कवियो सभक धर्म होइ छै ?
कि सभ कवि बेधर्मी होइ छै ?
यदि बेधर्मी भेनाई अनिवार्य होय कविके
तँ हमहूँ अपन जनउ तोरि ली
टीक काटि
गड़ीयाबै लागू झा मिसरके
खए लागू पाया आ लेग
कवि बनी की नै
मन बुझए अबे की नै
मुदा अकादमी पुरस्कार
भेटत हमरे
सभ परहत हमरे
कर्मे नहि तँ कुकर्मे
सभ परहत हमरे ।
*****
जगदानन्द झा "मनु"
शुक्रवार, 11 जनवरी 2019
कविता - भरल चगेंरी मुरही चुरा
" भरल चगेंरी मुरही चुरा "
शनिवार, 11 नवंबर 2017
मैथिलि - हनुमान चालिसा
लेखक - रेवती रमण झा " रमण "
|| दोहा ||
गौरी नन्द गणेश जी , वक्र तुण्ड महाकाय ।
विघन हरण मंगल कारन , सदिखन रहू सहाय ॥
बंदउ शत - शात गुरु चरन , सरसिज सुयश पराग ।
राम लखन श्री जानकी , दीय भक्ति अनुराग । ।
|| चौपाइ ||
जय हनुमंत दीन हितकरी ।
यश वर देथि नाथ धनु धारी ॥
श्री करुणा निधान मन बसिया ।
बजरंगी रामहि धुन रसिया ॥
जय कपिराज सकल गुण सागर ।
रंग सिन्दुरिया सब गुन आगर ॥
गरिमा गुणक विभीषण जानल ।
बहुत रास गुण ज्ञान बखानल ॥
लीला कियो जानि नयि पौलक ।
की कवि कोविद जत गुण गौलक ॥
नारद - शारद मुनि सनकादिक ।
चहुँ दिगपाल जमहूँ ब्रह्मादिक ॥
लाल ध्वजा तन लाल लंगोटा ।
लाल देह भुज लालहि सोंटा ॥
कांधे जनेऊ रूप विशाल ।
कुण्डल कान केस धुँधराल ॥
एकानन कपि स्वर्ण सुमेरु ।
यौ पञ्चानन दुरमति फेरु ।।
सप्तानन गुण शीलहि निधान ।
विद्या वारिध वर ज्ञान सुजान ॥
अंजनि सूत सुनू पवन कुमार ।
केशरी कंत रूद्र अवतार ॥
अतुल भुजा बल ज्ञान अतुल अइ ।
आलसक जीवन नञि एक पल अइ ॥
दुइ हजार योजन पर दिनकर ।
दुर्गम दुसह बाट अछि जिनकर ॥
निगलि गेलहुँ रवि मधु फल जानि ।
बाल चरित के लीखत बखानि ॥
चहुँ दिस त्रिभुवन भेल अन्हार ।
जल , थल , नभचर सबहि बेकार ॥
दैवे निहोरा सँ रवि त्यागल ।
पल में पलटि अन्हरिया भागल ॥
अक्षय कुमार के मारि गिरेलहुं ।
लंका में हरिकंप मचयल हू ॥
बालिए अनुज अनुग्रह केलहु ।
ब्राह्ण रुपे राम मिलयलहुँ ॥
युग चारि परताप उजागर ।
शंकर स्वयंम दया के सागर ॥
सूक्षम बिकट आ भीम रूप धारि ।
नैहि अगुतेलोहूँ राम काज करि ॥
मूर्छित लखन बूटी जा लयलहुँ ।
उर्मिला पति प्राण बचेलहुँ ॥
कहलनि राम उरिंग नञि तोर ।
तू तउ भाई भरत सन मोर ॥
अतबे कहि द्रग बिन्दू बहाय ।
करुणा निधि , करुणा चित लाय ॥
जय जय जय बजरंग अड़ंगी ।
अडिंग ,अभेद , अजीत , अखंडी ॥
कपि के सिर पर धनुधर हाथहि ।
राम रसायन सदिखन साथहि ॥
आठो सिद्धि नो निधि वर दान ।
सीय मुदित चित देल हनुमान ॥
संकट कोन ने टरै अहाँ सँ ।
के बलवीर ने डरै अहाँ सँ ॥
अधम उदोहरन , सजनक संग ।
निर्मल - सुरसरि जीवन तरंग ॥
दारुण - दुख दारिद्र् भय मोचन ।
बाटे जोहि थकित दुहू लोचन ॥
यंत्र - मंत्र सब तन्त्र अहीं छी ।
परमा नंद स्वतन्त्र अहीं छी ॥
रामक काजे सदिखन आतुर ।
सीता जोहि गेलहुँ लंकापुर ॥
विटप अशोक शोक बिच जाय ।
सिय दुख सुनल कान लगाय ॥
वो छथि जतय , अतय बैदेही ।
जानू कपीस प्राण बिन देही ॥
सीता ब्यथा कथा सुनि कान ।
मूर्छित अहूँ भेलहुँ हनुमान ॥
अरे दशानन एलो काल ।
कहि बजरंगी ठोकलहुँ ताल ॥
छल दशानन मति के आन्हर ।
बुझलक तुच्छ अहाँ के वानर ॥
उछलि कूदी कपि लंका जारल ।
रावणक सब मनोबल मारल ॥
हा - हा कार मचल लंका में ।
एकहि टा घर बचल लंका में ॥
कतेक कहू कपि की -,की कैल ।
रामजीक काज सब सलटैल ॥
कुमति के काल सुमति सुख सागर ।
रमण ' भक्ति चित करू उजागर ॥
|| दोहा ||
चंचल कपि कृपा करू , मिलि सिया अवध नरेश ।
अनुदिन अपनों अनुग्रह , देबइ तिरहुत देश ॥
सप्त कोटि महामन्त्रे , अभि मंत्रित वरदान ।
बिपतिक परल पहाड़ इ , सिघ्र हरु हनुमान ॥
मान चित अपमान त्यागि कउ ,
रेवती रमण झा "रमण "
मो no - 91 9997313751
हम मूर्ख समाजक वाणी छी
सोमवार, 30 अक्तूबर 2017
गजल
सोमवार, 15 मई 2017
भक्ति गजल
गमके चहुदिस अरहुल बेली